Saman SRC: Najib, 4 lagi diarah fail penyataan pembelaan

KUALA LUMPUR, 24 Zulhijjah 1442H, Selasa – Mahkamah Tinggi di sini hari ini mengarahkan Datuk Seri Najib Tun Razak serta empat defendan lain menjawab saman yang difailkan oleh SRC International Sdn Bhd terhadap mereka atas dakwaan pecah amanah dan pelanggaran kewajipan statutori berkaitan pinjaman RM4 bilion daripada Kumpulan Wang Persaraan Diperbadankan (KWAP) kepada SRC selewat-lewatnya pada 30 Ogos ini.

Empat defendan terbabit ialah bekas pengarah SRC iaitu Datuk Suboh Md Yassin, Nik Faisal Ariff Kamil, Datuk Mohammed Azhar Osman dan Datuk Che Abdullah @ Rashidi Che Omar.

Peguam Muhammad Farhan Muhammad Shafee, yang hadir bagi pihak bekas perdana menteri itu, berkata mahkamah juga telah mengarahkan agar SRC memfailkan jawapan terhadap pembelaan itu selewat-lewatnya pada 30 Sept.

“Mahkamah telah menetapkan 4 Okt untuk pengurusan kes selanjutnya,” katanya kepada pemberita selepas prosiding pengurusan kes hari ini yang dikendalikan secara dalam talian di hadapan Hakim Datuk Ahmad Fairuz Zainol Abidin.

Beliau berkata sementara itu, SRC sedang melakukan persiapan untuk mengemukakan permohonan mendapatkan perintah penyampaian ganti bagi menyerahkan writ saman kepada Nik Faisal memandangkan beliau tidak dapat dihubungi dan berada di luar bidang kuasa (di luar negara).

Pada 7 Mei lepas, SRC di bawah pengurusan baharu telah memfailkan saman saman itu dan menamakan Najib serta bekas pengarah syarikat tersebut iaitu Suboh, Mohammed Azhar, Nik Faisal, Datuk Shahrol Azral Ibrahim Halmi, Tan Sri Ismee Ismail dan Che Abdullah sebagai defendan.

Bagaimanapun, pada 22 Julai lepas, SRC telah mengeluarkan nama Ismee dan Shahrol Azral daripada saman itu dan mengekalkan yang lain sebagai defendan.

SRC, anak syarikat 1Malaysia Development Berhad (1MDB) selaku plaintif, dalam writ samannya mendakwa semua defendan berkomplot dan melakukan pecah amanah selain mendakwa bekas perdana menteri itu menyalahgunakan kuasa dan memperoleh manfaat peribadi daripada dana SRC selain menyeleweng dana berkenaan.

Najib adalah Penasihat Emeritus SRC dari 1 Mei 2012 hingga 4 Mac 2019.

SRC yang kini dimiliki sepenuhnya oleh Menteri Kewangan (Diperbadankan) (MKD), menuntut perisytiharan supaya semua defendan bertanggungjawab membayar kerugian dana pelaburan akibat penggunaan jumlah pinjaman itu selain ganti rugi am, teladan, tambahan dan faedah, kos serta relif lain yang difikirkan sesuai oleh mahkamah.

SRC berkata pada Januari 2019, syarikat itu diletakkan di bawah jagaan pegawai Kementerian Kewangan (pengurusan baharu).

Selepas meneliti serta menyemak rekod SRC, didapati pengarah terdahulu tidak mengambil sebarang langkah munasabah bagi memastikan pinjaman KWAP berjumlah RM4 bilion kepada SRC pada 2011 dan 2012 digunakan dengan betul bagi membiayai aktiviti pelaburan am syarikat itu serta keperluan modal kerja am.

SRC mendakwa pengarah terdahulu tidak memantau pelupusan RM3.6 bilion kepada SRC BVI (dana pelaburan dicadangkan) kononnya bagi SRC melaksanakan aktiviti pelaburan dalam sektor sumber tenaga di luar negara.

Mereka juga gagal memantau keterdedahan kerajaan Malaysia berhubung jaminan yang diberikan kepada SRC selain gagal menyiasat tentang penyelewengan dana SRC.

“Pengurusan baharu itu mendapati sejumlah besar pengeluaran, pemindahan dan penggunaan pinjaman KWAP adalah secara penipuan atau salah,” menurut syarikat itu. – Bernama


Arak: Jangan campur aduk isu asas dalam agama dengan politik

BANGI, 9 Rabiulakhir 1442H, Rabu – Isu asas dalam agama Islam sama sekali tidak boleh dicampur adukkan dengan kira-kira politik, kata Penolong Setiausaha Majlis Ulama ISMA (MUIS), Ustaz Ahmad Syamil Mohd Esa.

Justeru, pemimpin politik lebih-lebih lagi yang menjunjung nama Islam perlu sedar dan cakna supaya tidak membawa satu bentuk kefahaman yang celaru dalam menterjemahkan Islam di peringkat kenegaraan.

Ini kerana, kekeliruan dalam meletakkan letak duduk sesuatu isu boleh mengundang salah faham yang besar di dalam masyarakat, apatah lagi jika melibatkan perkara asas dalam beragama.

“Misalnya dalam isu arak, ia bukan sepatutnya ditanggapi dengan perspektif sama ada ‘arak’ itu berhak diminum oleh bukan Islam atau tidak, seperti yang diutarakan oleh seorang pemimpin politik.

“Sepatutnya ia perlu berdiri atas noktah yang disepakati bahawa ia adalah jenayah yang merosakkan, lalu menyatakan langkah yang sewajarnya yang melibatkan kira-kira keuntungan dan kerugian terhadap negara tanpa menyentuh perkara asas dalam syariah,” katanya dalam satu kenyataan.

Beliau berkata demikian dipercayai merujuk kepada kecaman segelintir pihak yang membantah garis panduan terbaharu Dewan Bandaraya Kuala Lumpur (DBKL) mengenai penjualan minuman keras bermula tahun.

Ustaz Syamil berkata, menyatakan kemungkaran sesuatu perkara adalah termasuk dalam bab ilmu, adapun menegah kemungkaran itu boleh dikatakan dalam bab amal.

“Jika seseorang tidak mampu menegah kerana kekangan tertentu, jangan pula jadikan ketidakmampuannya itu adalah satu perkara yang betul.

“Dia perlu nyatakan ia tetap mungkar, namun untuk menegahnya memerlukan kemampuan pada skala tertentu atau pun ‘fiqh’ yang tertentu seperti menolak kemudaratan yang lebih besar, memikirkan maslahat yang lebih besar dan seumpamanya,” katanya menegur pendirian Hanipa.

Justeru, beliau berkata, demikian perihalnya dalam isu yang melibatkan segala kesalahan daripada sudut syariah seperti judi dan arak.

Tegasnya, umat Islam perlu bertegas menyatakan ia adalah satu bentuk kesalahan yang merosakkan masyarakat secara keseluruhannya.

“Allah SWT tidak memperakui keabsahan sebarang bentuk jenayah itu sama ada ia arak ataupun judi, dengan dalil-dalil yang jelas dan tidak dipertikaikan lagi.

“Seseorang itu tidak boleh dikatakan mempunyai hak untuk melakukan sebarang kesalahan, hatta hak untuk kafir pun tidak boleh disebut ia sebagai hak.

“Ini kerana, hak itu berdiri di atas kebenaran dan keadilan, dan mustahil sesuatu kesalahan boleh dikira sebagai kebenaran dan adil kerana sifat sesuatu kesalahan adalah kezaliman,” katanya.

Menjelaskan pandangan itu, Ustaz Syamil memetik hadis Rasulullah ﷺ yang bermaksud: “Apabila ada sahabat yang ingin membunuh orang munafik: “Janganlah hingga ada orang menyatakan bahawa Muhammad itu membunuh sahabatnya”.

“Difahami daripada hadis ini, Rasulullah ﷺ  tidak menyatakan bahawa orang munafik itu tidak layak dibunuh, tetapi baginda ﷺ melarang untuk munafik itu dibunuh kerana sebab perkiraan-perkiraan bersifat politikal yang membawa kepada untung rugi pada skala umat Islam yang lebih besar,” katanya.


COVID-19: Ekonomi Selangor hanya berkembang 2 peratus

SHAH ALAM, 16 Rabiulawal 1442H, Isnin – Hanya dua peratus kadar unjuran pertumbuhan ekonomi Selangor dijangka pada tahun ini akibat wabak pandemik COVID-19, kata Datuk Seri Amirudin Shari.

Menteri Besar Selangor itu berkata, pelaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB) bukan sahaja menjejaskan banyak sektor ekonomi, malah turut menjejaskan unjuran Keluaran Dalam Negara Kasar (KDNK).

“Unjuran pertumbuhan ekonomi Selangor dibuat dalam tiga senario. Pertama, jika jangkaan KDNK nasional adalah positif 0.5 peratus, kadar pertumbuhan negeri adalah 2.09 peratus.

“Kedua, jika unjuran nasional pada paras negatif 0.5 peratus, kadar pertumbuhan Selangor adalah 1.07 peratus.

“Senario paling buruk ialah jika jangkaan nasional paras negatif 3 peratus, jangkaan negeri pula paras negatif 1.47 peratus,” katanya seperti dilapor Berita Harian hari ini.

Amirudin berkata demikian ketika menjawab soalan Elizabeth Wong (PH-Bukit Lanjan) berhubung unjuran pertumbuhan ekonomi KDNK Selangor pada Sidang Dewan Undangan Negeri (DUN) hari ini.

Katanya, pelaksanaan PKP dan PKPB turut menjejaskan sektor pembuatan dan perkhidmatan, yang menjadi penyumbang terbesar pertumbuhan ekonomi negeri.

Ketika menjawab soalan Leong Tuck Chee (PH-Pandamaran) berkaitan pendapatan negeri itu pada tahun ini, Amirudin berkata, kerajaan negeri mencapai 90 peratus sasaran pendapatan sehingga 26 Oktober.

“Kita mensasarkan pendapatan RM2.2 bilion pada tahun 2020 dan kita berjaya capai sekitar RM1.99 bilion setakat ini.

“Pendapatan Kerajaan Negeri pada 2017 pula adalah RM1.8 bilion, 2018 (RM1.99 bilion) dan 2019 (2.32 bilion),” katanya.


Kota Raja cipta sejarah, sengit 8 penjuru

Oleh Siti Hafidah Abd Ghaffar

SHAH ALAM, 10 Rabiulakhir 1444H, Sabtu – Kerusi Parlimen Kota Raja bakal menyaksikan persaingan sengit dengan pertembungan lapan penjuru pada Pilihan Raya Umum ke-15 (PRU15) ini.

Ia melibatkan calon Gerakan Tanah Air (GTA), Fahmi Bazlan Muda, calon Barisan Nasional (BN), Kajendran Doraisamy, calon Perikatan Nasional (PN), Mohamed Diah Baharun, calon Pakatan Harapan (PH), Mohamad Sabu, calon Parti Rakyat Malaysia, Sarah Atiqah Zainal Arif serta tiga calon Bebas, Surendhar Selvaraju, Kumar Karananedi, P Raveentharan Periasamy.

Pengumuman calon yang layak bertanding itu diumumkan Pegawai Pengurus Pilihan Raya Parlimen Kota Raja, Mohd Rashidi Ruslan pada jam 11.21 pagi di Dewan Majlis Bandaraya Shah Alam (MBSA) Kemuning Seksyen 32 di sini, pada Sabtu.

Terdahulu, calon PH, Mohamad Sabu menyerahkan borang pencalonan pada jam 9.02 pagi.

Ia kemudian diikuti calon PN, Mohamed Diah pada jam 9.05 pagi serta calon BN, Kajendran Doraisamy pada jam 9.08 pagi.

Ini kemudian disusuli calon Pejuang, Fahmi Bazlan pada jam 9.11 pagi, serta tiga calon Bebas, Kumar Karananedi pada jam 9.32 pagi, P Raveentharan ( jam 9.36 pagi) , Surendhar pada jam 9.44 pagi dan calon Parti Rakyat Malaysia, Sara Afiqah pada jam 9.46 pagi.

Pada PRU14, Mohamad Sabu yang bertanding atas tiket PKR memenangi kerusi Parlimen Kota Raja dengan majoriti 71,142 undi.

Menerima 90,697 undi, Presiden Parti Amanah Negara (PAN), itu mengalahkan Mohamed Diah (PAS) dan Datuk V Gunalan (BN).


Keganasan makin memuncak, rejim Israel culik penduduk Palestin tanpa sebab

RAMALLAH, 26 Rabiulawal 1443H, Selasa ¬ Penduduk Palestin terus berada dalam ketakutan apabila diserang pengganas Israel walaupun tidak melakukan sebarang kesalahan.

Terbaharu, kira-kira 17 penduduk termasuk seorang professor universiti dan dua petugas media di Ramallah menjadi mangsa penculikan tentera negara haram.

Di Hebron, pasukan tentera menggeladah kediaman milik pensyarah Universiti Hebron, Huthayfa Jabari dan menculiknya tanpa alasan kukuh.

Selain itu, penduduk di kampung Ni’lin di barat Ramallah juga diserang tentera Zionis sekitar jam 4 pagi dan menculik lima penduduk termasuk dua bekas banduan.

Menurut sumber dalaman, tentera berkenaan mengepung beberapa rumah dan bertindak ganas dengan menendang pintu selain menggeladah kediaman berkenaan.

Puluhan remaja kini juga ditahan dan diugut akan berdepan dengan kekerasan sekiranya mereka terus memprotes, kesemua remaja tidak bersalah itu dibawa ke pangkalan tentera.

Keganasan berterusan sejak awal tahun lalu dan tertumpu untuk menghentikan pembinaan penempatan Israel di beberapa kawasan.

Keganasan semakin memuncak sejak apabila pencerobohan tanah di Kawasan Gunung al-Alem untuk pembinaan penempatan tentera. – Agensi


MCA adalah parti Cina, kekuatan sebenarnya di kawasan majoriti Cina. Titik. Tidak perlu menumpang tuah di kawasan majoriti Melayu. Apabila menang, perjuangkan Cina, sekolah Cina dan semua berkaitan Cina. Adilkah kita kepada Melayu? Tak ada rasa malu ke? Jangan ambil jalan pintas bertanding dan menang mudah di kawasan majoriti Melayu.

Saya amat bersetuju dengan pandangan bekas ADUN keluar MCA, juga bekas ADUN Pulai Sebatang, Tee Siew Kiong yang mencabar Presiden MCA supaya bertanding di kerusi majoriti Cina, bukannya di kawasan majoriti Melayu, contoh Parlimen Ayer Itam, Johor.

Ini kerana MCA adalah Parti Cina Malaysia, sudah tentu tempatnya di kawasan majoriti Cina, bukan senang lenang bertanding di kawasan majoriti Melayu dan kemudian menang mudah.

Senang kerja MCA bukan! Menang mudah di kawasan majoriti, kawasan majoriti Cina kalah teruk dengan DAP. Jentera kempen, semua dalam kalangan orang Melayu UMNO itu sendiri. Dia tidak payah susah-susah kempen. Kemenangan sudah berada di tangan. Bila menang, dapat semua kerusi Kabinet, menteri dan timbalan serta jawatan-jawatan lain di kementerian yang dipegang, dilantik juak-juak mereka.

Berulang kali saya beratib, tidak pasti UMNO yang telah beberapa kali dikencing MCA, mahu dengar atau tidak. Kekuatan MCA sebenar adalah di kawasan majoriti Cina kerana nama MCA itu sendiri adalah parti Cina. Keahlian semua Cina. Kecualilah MCA parti bukan nama Cina.

Pandangan bekas ADUN Pulai Sebatang yang mengumumkan keluar daripada MCA berkuat kuasa serta-merta selepas memutuskan untuk tidak membuat rayuan berhubung penggantungan keahliannya dalam parti selama lima tahun itu, memang ada kebenarannya.

Tee Siew Kiong, sama surname dengan saya, Tee juga, bersaudara rupanya saya dengan dia, semasa pemilihan MCA pada 2018, Tee bergandingan dengan bekas timbalan menteri Gan Ping Sieu untuk merebut dua jawatan tertinggi parti. Bagaimanapun, gabungan Wee Ka Siong-Mah Hang Soon muncul sebagai pemenang dalam pemilihan itu. Maknanya, Tee bukan kem Presiden MCA sekarang ini.

Sebelum digantung, Tee adalah bekas Ketua Bahagian MCA Pontian. Dia dikenakan tindakan tatatertib itu selepas mengkritik secara terbuka kepemimpinan parti itu kerana menyerahkan hak pencalonan untuk Pulai Sebatang kepada UMNO semasa PRK Johor baru-baru ini.

Sudah tentu dalam hal ini saya berbeza pendapat dengan Tee, walaupun bersetuju dengan beliau atas tajuk Presiden MCA mesti bertanding di kawasan majoriti Cina.

Dalam hal berkaitan dengan perjuangannya mahukan MCA bertanding di DUN Pulai Sebatang, kawasan majoriti Melayu, saya langsung tidak setuju.

Tepat keputusan pimpinan UMNO dalam PRK Johor baru-baru ini, sewajarnya kerusi itu diberikan kepada UMNO kerana ini kawasan majoriti Melayu. Kenapa MCA nak ambil jalan mudah bertanding dan menang kawasan majoriti Melayu. Nampak sangat mereka ini ultra kiasu.

Sejak dahulu perjalanan politik MCA amat mudah, tidak ada jalan berliku, jalannya amat pintas, menang di kawasan majoriti. Sangat beruntung kerana keuntungan berpihak kepadanya tanpa bekerja keras. Yang mendapat bala adalah UMNO. Bila rakyat dah benci, MCA yang bertanding di kawasan majoriti Melayu dikalahkan oleh pembangkang dalam PRU14. MCA hanya menang satu kerusi Parlimen, iaitu Parlimen Ayer Itam, itulah kawasan selamat Presiden MCA. Diikuti dengan PRK Tanjung Piai, pun kawasan majoriti, ditandingi MCA, menang percuma selepas itu, terus dilantik timbalan menteri.

Dalam kata lain, terlalu beruntung jadi parti rasis ini. Menang mudah, dapat jawatan Kabinet pun terlalu mudah. Siapa yang melopong dan terlepas serta rugi? Tidak lain, UMNO. Pernahkah MCA kenang budi UMNO dan mahu membalasnya? Jangan haraplah. Ugut ada.

Sebab itu, saya amat bersetuju dengan pandangan bahawa Presiden MCA mesti bertanding di kawasan majoriti Cina seperti mana yang pernah berlaku kepada presiden mereka sebelum ini, mencontohi keberanian bekas presiden Lee San Choon.

Untuk makluman, Lee San Choon, adalah Presiden MCA keempat. Dalam pilihan raya umum 1982, dia bertanding di kerusi Seremban sebagai menyahut cabaran daripada Pengerusi DAP ketika itu Chen Man Hin, yang mendakwa pemimpin MCA takut bertanding di kerusi majoriti Cina

Selaku anak jantan, Lee San Choon sahut cabaran itu, kemudian berjaya menumbangkan Chen Man Hin, yang telah memegang kerusi Seremban sejak 1969, yang pada ketika ia dikenali sebagai Seremban Timor. Kenapa Presiden MCA sekarang perlu takut bertanding di kawasan majoriti Cina menentang DAP? Kerana sudah yakin akan kalah?

Seperti yang saya telah sebut, Presiden MCA juga adalah antara satu-satunya calon MCA yang ‘terselamat’ semasa PRU 14, 2018. Dia bertahan di kerusi Parlimen Ayer Hitam dengan majoriti tipis 303 undi. Parlimen Ayer Itam adalah kerusi campuran. Kira-kira 58 peratus pengundi adalah penduduk Melayu. Kawasan ini selayaknya ditandingi UMNO.

Saya senaraikan logik, kenapa semua pemimpin MCA mesti bertanding di kawasan majoriti Cina dengan alasan mudah.

Pertama, MCA adalah parti Cina, namanya parti amat jelas akan kecinaan itu. Laman sosial mereka semua mendahulukan bahasa Cina. Perjumpaan dan mesyuarat mereka semua menggunakan bahasa Cina. Pendek kata, semuanya Cina. Terlalu kecinaan. Maka, sudah tentu tempatnya adalah kawasan majoriti Cina. Ini bukan soal rasis, tetapi hakikat yang mesti diterima.

Kedua, MCA sudah tidak boleh lagi diberikan muka. Menang mudah kawasan majoriti Melayu, kalah teruk di kawasan majoriti Cina. Orang Cina di kawasan majoriti Melayu pun tidak mengundi MCA tetapi mengundi DAP. Jika begitu keadaan, dia bukan wakil rakyat yang dipilih majoriti Cina, tetapi majoriti Melayu. Justeru, perjuangannya sepatutnya lebih sedikit kepada kemelayuan sebab orang Melayu yang memberikan kemenangan kepadanya. Tetapi kenapa masih tegar dengan perjuangannya kecinaannya. Ini sangat tidak adil kepada orang Melayu yang memenangkannya.

Ketiga, jentera pilihan raya di kawasan majoriti Melayu itu, semua digerakkan oleh orang Melayu. MCA boleh dikatakan tidak buat apa-apa pun. Hanya pergi berceramah untuk berkempen. Selebihnya semua Melayu yang sediakannya. Dalam kata lain, MCA sebenarnya mewakili Melayu bukan Cina. Adilkah kita kepada Melayu yang mengundi MCA apabila agendanya begitu perkauman?

Keempat, MCA bukanlah parti yang setia kepada UMNO (BN). Ketika UMNO susah dalam PRU14, tidak dapat memerintah, MCA isytihar keluar. Bila UMNO kuat kembali, MCA terhegeh-hegeh mahu bercium mulut dengan UMNO. Susah lari, senang datang kembali. Adilkah kita wahai UMNO? Ini bukan rasis tetapi hakikat.

Kelima, UMNO mesti bertegas, kekuatan MCA mesti diuji di kawasan majoriti Cina dalam PRU15. Jika MCA kalah, bermakna, dia tidak mendapat kepercayaan daripada kaum Cina. Parti ini tidak layak menjadi nama Cina sebagai label atau nama partinya. Sudah sampainya masa nama itu ditukar kepada nama yang lebih umum, Parti Campuran Malaysia.

Keenam, sepanjang bersama UMNO dalam pemerintahan negara, lebih 60 tahun, MCA gagal untuk memandaikan orang Cina dan sekolah Cina, untuk menyahut agenda negara, terutama dalam mendaulatkan bahasa Melayu. Orang Cina tetap tidak tahu atau faham bahasa Melayu, malah lebih teruk. Operasi sekolah Cina, terus menjadi secina-cinanya. Jadi, apa guna MCA berada dalam kerajaan. Sekadar menumpang tuah? Maka sudah sampai masanya, kedudukan MCA dikaji.

Ketujuh, jika ada agenda Islam yang mahu dilaksanakan, selaras dengan Perlembagaan. Parti MCAlah yang paling tegar menentang. MCA sama sekali tidak bersetuju dengan agenda Islam yang ingin dilaksanakan. Contoh, RUU 355, sehingga menyebabkan saya terpaksa mengambil keputusan keluar daripada menjadi ahli MCA. MCA menolak jawi enam (tiga) muka surat. Undang-undang bonceng lelaki perempaun di Terengganu, yang tidak ada kaitan dengan bukan Islam pun dia tentang. Banyak lagi kalau mahu diperkatakan. Pendek kata, agenda liberal MCA sangat jelas dan amat rasis.

Sudah sampai masanya, lantiklah Cina daripada parti lain, yang lebih mesra Melayu, mesra Islam, mesra bahasa Melayu, mesra agenda negara. Parti ini tidak lagi boleh diberikan harapan dan dipercayai lagi.

Ingatlah wahai UMNO, jika kamu terus memberikan kerusi tradisi majoriti Melayu kepada MCA, dalam keadaan politik yang tidak stabil ini, iaitu memerintah dengan kemenangan majoriti tipis.

Sekalipun kamu, UMNO memerintah dengan majoriti tipis, apa jaminan MCA tidak akan keluar, menyeberang ke parti lain untuk menjatuhkan kamu. Kerana saya pasti, MCA akan terus menang di bawasan majoriti Melayu yang ditandingi dan kalah teruk di kawasan majoriti Cina.

Biawak hidup ini tidak boleh dibela lagi kerana ia akan pasti menyusahkan daripada memudahkan. MCA kena belajar mengikut jejak Lee San Choon.

Kepada parti BERJASA, jangan lupa pesanan saya, jika MCA masih bertanding di kawasan majoriti Melayu, ia mesti dicabar. Sedarkanlah orang Melayu daripada sekarang betapa bahayanya ultra kiasu ini. Mulakanlah gerak kerja itu untuk memahamkan Melayu erti BERJASA. Kita sebagai umat Islam, bukan rasis, agama kita amat tidak membenarkan sama sekali kita bersikap rasis. Tetapi kita perlu meletakkan sesuatu pada tempatnya, baharulah itu dinamakan adil.

PROF DR MOHD RIDHUAN TEE ABDULLAH


Pendidikan Islam asas penting perkasa umat

KANGAR, 20 Syawal 1444H, Khamis – Pendidikan Islam merupakan asas terpenting dalam usaha membangun dan memperkasakan umat Islam, titah Pemangku Raja Perlis, Tuanku Syed Faizuddin Putra Jamalullail.

Baginda bertitah, ia penting dalam memastikan generasi umat Islam negeri ini terus berpegang dengan ajaran agama Islam yang sahih berdasarkan manhaj Ahlus Sunnah Waljamaah seperti yang termaktub dalam Undang-undang Tubuh Kerajaan Perlis 1948.

“Dalam usaha memperkasakan pendidikan Islam di negeri Perlis, Majlis Agama Islam dan Adat Istiadat Melayu Perlis (MAIPs) dengan kerjasama Jabatan Agama Islam Perlis (JAIPs) telah membangunkan kurikulum Sekolah Agama Petang Perlis (SAPPs) dan dilaksanakan bersepadu dengan kurikulum Kelas al-Quran dan Fardu Ain (KAFA) dibawah Jabatan Kemajuan Islam Malaysia (JAKIM),” titah baginda.

Baginda bertitah demikian selepas berkenan merasmikan Majlis Apresiasi Institusi Pendidikan Islam Negeri Perlis 2023 di sini malam tadi.

Pada majlis yang sama baginda berkenan melancarkam buku Tafsir Ringkas Faizuddin.

Hadir sama dalam majlis malam ini ialah Menteri Besar Perlis Mohd Shukri Ramli, Mufti Perlis Datuk Dr Mohd Asri Zainul Abidin, Ketua Bahagian Pendidikan Jabatan Kemajuan Islam Malaysia (JAKIM) Hanifuddin Roslan dan Ketua Penolonh Pengarah Bahagian Pendidikan JAKIM Mohd Anuar Abd Rani, dan barisan exco kerajaan negeri.

Pemangku Raja Perlis itu bertitah, dalam usaha memperkasakan lagi kurikulum itu dan diselaraskan dengan ko-kurikulum di bawah KPM, Sekolah Integrasi Perlis (SIPs) telah diperkenalkan bagi mengoptimumkan pengajian pendidikan Islam negeri ini khususnya di sebelah petang.

Baginda bertitah dalam usaha memperkasakan pendidikan islam negeri, Mesyuarat MAIPs yang lepas memutuskan secara dasarnya untuk memberikan kebenaran mengurus kepada JAIPs bagi membangunkan Kompleks di Guar Jentik sebagai Pusat Latihan Islam Negeri.  – Bernama


Amaran buat penghina Islam

SAYA mulanya ingin menulis tajuk sebagai ‘nasihat’ tetapi setelah menonton sendiri klip video tersebut, sudah tidak layak diberikan nasihat dan satu amaran lebih tepat untuk Cik Siti Amira Natasha.

1. Sekiranya niat Cik Siti ingin berjenaka, Cik Siti telah gagal dan lebih malang lagi mengaibkan diri sendiri di khalayak umum. Islam amat mengambil berat soal maruah terutamanya golongan wanita.

Kelakuan Cik Siti telah menjatuhkan maruah seorang wanita dengan cukup hina sekali. Golongan femenisme perlu bersuara mengecam kelakuan ini. Sekiranya anda senyap, anda tidak layak memperjuangkan hak wanita.

2. Klip video ini telah tular di saat jutaan umat Islam sedang berhimpun untuk melaksanakan rukun Islam yang kelima dan umat Islam di tanah air sedang bersiap untuk laksanakan ibadah korban.

Cik Siti, ketahuilah perbuatan anda ini telah mengguris hati seluruh umat Islam dan wajar satu permohonan maaf secara terbuka dilakukan oleh Cik Siti. Bersedialah untuk terima hukuman atas keterlanjuran ini.

3. Sesungguhnya Allah itu Maha Pengampun lagi Maha Mengasihani. Di akhir penulisan ini, saya ingin menyeru Cik Siti segera memohon taubat dari Allah di atas kelakuan menghina agama Islam.

Muhammad Yasin Ting Bin Muhammad Sufian Ting
Setiausaha ISMA Bangi


Presiden Ukraine kemalangan

KYIV, 18 Safar 1444H, Khamis – Presiden Ukraine, Volodymyr Zelensky dilaporkan terbabit kemalangan jalan raya selepas kenderaan dinaiki dirempuh kenderaan lain.

Bagaimanapun presiden berusia 44 tahun itu tidak mengalami kecederaan serius, namun dihantar ke hospital untuk rawatan lanjut.

Kejadian berlaku selepas Zelensky membuat lawatan mengejut di bandar Izium di wilayah Kharkiv, yang berjaya ditawan semula daripada tentera Russia.

Jurucakap Serhii Nykyforov dalam kenyataan Facebook berkata, pemandu kenderaan yang merempuh presiden juga telah dihantar ke hospital untuk rawatan lanjut.

Bagaimanapun Nykyforov tidak mendedahkan lokasi sebenar kejadian kemalangan berlaku. – Agensi


MN sekadar kuda tunggangan UMNO demi survival politik

Oleh Siti Hafidah Abd Ghaffar

BANGI, 30 Jamadilakhir 1443H, Rabu – Jangka hayat Muafakat Nasional (MN) yang kini kelihatan berada di hujung tanduk seolah-olah sudah dijangka.

Meskipun pernah dianggap sebagai ‘payung’ kepada parti politik Melayu dan Islam, namun MN – yang pada asasnya dimeterai antara PAS dan UMNO pada September 2019 – masih tidak berupaya untuk kekal pada landasan yang sama.

Ekoran itu, Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman tidak menolak kemungkinan bahawa MN satu muslihat politik untuk memperdayakan orang Melayu sahaja.

“Tiada kepentingan umat di situ.

“Ia berlaku atas kepentingan politik. Apabila kepentingan politik sudah tiada, maka tiadalah MN,” katanya ketika dihubungi Ismaweb.net, hari ini.

Bahkan, melihat pergolakan kedua-dua parti itu yang masih tidak berkesudahan, Ustaz Abdullah yakin bahawa MN bukan manifestasi kepada kehendak umat yang dibuat penuh iman dan keinsafan mengenai tanggungjawab.

“UMNO memang begitulah ‘game’ parti itu dari dulu, PAS pula walaupun lama dalam politik tapi naif.

“Jadi MN ini satu kesempatan diambil orang politik sebagai tunggangan sementara demi survival politik sahaja.

“Kalau itu sahaja tujuan MN, tak perlulah,” katanya.


Potong imbuhan penjawat awam bukti kebersamaan perangi pandemik: PM

KUALA LUMPUR, 21 Syawal 1442H, Rabu – Sumbangan penjawat awam melalui potongan Imbuhan Tetap Keraian (ITK) dan Imbuhan Tetap Khidmat Awam (ITKA) membuktikan kebersamaan golongan itu dalam menggalas tanggungjawab bersama kerajaan memerangi pandemik COVID-19.

Perdana Menteri Tan Sri Muhyiddin Yassin berkata solidariti itu juga adalah cerminan sokongan penjawat awam terhadap perjuangan para petugas barisan hadapan yang berusaha tanpa henti untuk membendung dan melindungi orang ramai daripada jangkitan wabak itu.

Katanya sumbangan oleh penjawat awam tidak termasuk petugas barisan hadapan dan kakitangan kerajaan Gred 1 hingga 28, akan dimasukkan ke Akaun Amanah Bencana COVID-19.

“Terima kasih penjawat awam. Saya amat menghargai dan menyambut baik solidariti penjawat awam yang turut serta memberi sumbangan kepada negara bagi memerangi COVID-19 melalui potongan ITK dan ITKA.

“Terima kasih yang tidak terhingga juga kepada semua kakitangan awam yang terlibat secara langsung dan tidak langsung sepanjang lebih setahun menguruskan pandemik COVID-19 ini,” katanya dalam catatan di Facebook rasmi beliau.

Selain itu, Perdana Menteri turut mendoakan agar semua penjawat awam di seluruh negara, tanpa mengira peranan dalam perjuangan memerangi COVID-19 akan terus diberkati Allah SWT.

“Semoga kita semua dan Malaysia dilindungi daripada ancaman wabak ini. Insya-Allah,” katanya.

Semalam, Ketua Setiausaha Negara Tan Sri Mohd Zuki Ali mengumumkan lebih 800,000 penjawat awam bersolidariti dalam mendepani pandemik COVID-19 melalui pengurangan ITK serta ITKA selama tiga bulan berdasarkan gred perkhidmatan yang dianggar dapat mengumpul lebih RM30 juta.

Penetapan sumbangan berdasarkan gred perkhidmatan itu adalah 50 peratus bagi Jawatan Utama Sektor Awam (JUSA) A ke atas, JUSA B sebanyak 20 peratus, JUSA C sebanyak 10 peratus, Gred 44 hingga 56 sebanyak lima peratus melibatkan ITK, manakala RM10 daripada ITKA bagi Gred 29 hingga 41.

Pada Isnin, Muhyiddin Yassin mengumumkan setiap menteri serta timbalan menteri tidak akan mengambil gaji selama tiga bulan mulai Jun dan ia disumbangkan ke dalam Akaun Amanah Bencana sebagai membiayai perbelanjaan berkaitan COVID-19. – Bernama


Selangor didahulukan bagi naik taraf rangkaian 5G

SHAH ALAM, 12 Ramadan 1443H, Khamis – Kementerian Komunikasi dan Multimedia (K-KOMM) akan mendahulukan negeri Selangor dalam usaha pelaksanaan dan naik taraf rangkaian perkhidmatan 5G, kata Menterinya, Tan Sri Annuar Musa.

“Di bawah Program Jalinan Digital Negara (JENDELA), ada tiga program sedang berjalan iaitu yang pertama adalah menambah menara telekomunikasi baharu untuk 4G, manakala untuk penaiktarafan menara telekomunikasi kepada 5G, negeri Selangor akan didahulukan,” katanya.

Beliau berkata, dua lagi program di bawah JENDELA termasuklah meningkatkan jumlah rumah yang mempunyai sambungan gentian optik, dan menaik taraf sistem pemancar daripada 3G kepada 4G.

Katanya, di bawah program JENDELA, Selangor menerima peruntukan yang tinggi iaitu sebanyak RM5.34 bilion, untuk menaik taraf sistem telekomunikasi di negeri itu.

Beliau berkata, melalui peruntukan tersebut, sebanyak 313 menara telekomunikasi baru telah siap dibina setakat ini di negeri itu, manakala 35 menara lagi sedang dalam proses pembinaan.

“Selain itu, sejumlah 7,197 sistem pemancar telah dinaik taraf kepada 4G, dan sebanyak 652 sedang dalam pelaksanaan.

“Sebanyak 419,896 premis kini telah mempunyai sambungan gentian optik manakala pemasangan sebanyak 196,422 premis lagi, sedang dilaksanakan,” katanya pada majlis moreh bersama wakil agensi dan jabatan di bawah K-KOMM serta rakan strategik di Selangor, di sini malam tadi.

Manakala bagi inisiatif Pusat Ekonomi Digital Keluarga Malaysia (PEDi), beliau berkata mana-mana kawasan Dewan Undangan Negeri di Selangor yang masih belum dilengkapi PEDi, diminta untuk memohon kepada kementerian untuk kelulusan segera.

Setakat ini terdapat 48 PEDi telah diwujudkan dan mula beroperasi di Selangor.-  Bernama


Kereta api funikular Bukit Bendera ditutup

GEORGETOWN, 14 Rejab 1443H, Rabu – Perkhidmatan kereta api funikular Bukit Bendera di sini, akan ditutup untuk penyelenggaraan berjadual dwitahunan kedua bagi tahun ini bermula 17 hingga 28 Mei dan akan beroperasi semula pada 29 Mei.

Perbadanan Bukit Bendera Pulau Pinang (PBBPP) dalam kenyataan hari ini memaklumkan pihaknya sedang memantau situasi semasa COVID-19 dan berharap jurutera pihak pengeluar (Garaventa AG dari Switzerland) dapat menyelia penyelenggaraan dwitahunan kedua pada Mei 2022.

“PBBPP juga menjalankan pemeriksaan berkala dan penyelenggaraan sistem funikular setiap hari, mingguan dan bulanan serta pemeriksaan rutin harian selepas tamat waktu operasi funikular Bukit Bendera.

“Penyelenggaraan dan pemeriksaan ini untuk memastikan sistem funikular sentiasa berada dalam keadaan terbaik dan menjalani pemeriksaan yang ketat,” menurut kenyataan itu.

Kenyataan itu memberitahu mulai 2022, PBBPP melaksanakan penutupan sehari pada setiap bulan untuk menjalankan pemeriksaan dan penyelenggaraan funikular dengan tumpuan diberikan kepada pemeriksaan keadaan semasa funikular serta menjalankan penyelenggaraan yang tidak dapat dijalankan semasa waktu operasi normal kereta api itu.

Menurut kenyataan itu, penutupan sehari pada setiap bulan telah dilaksanakan pada 25 Januari lepas dan seterusnya pada 22 Februari dan 23 Mac nanti.

Pengunjung boleh memilih untuk menggunakan perkhidmatan jip yang dikendalikan oleh Persatuan Penduduk Bukit Bendera dengan menghubungi talian 019-572 0543 atau menggunakan laluan mendaki untuk sampai ke puncak Bukit Bendera semasa tempoh penutupan.

“PBBPP berhak untuk melakukan sebarang perubahan terhadap waktu penyelenggaraan funikular pada bila-bila masa sekiranya perlu. Pengunjung dinasihatkan untuk mengikuti akaun rasmi media sosial PBBPP iaitu Facebook, Instagram dan Twitter untuk mendapatkan maklumat terkini berkenaan tarikh penutupan termasuk penutupan sehari pada setiap bulan,” menurut kenyataan itu.


Program saringan COVID-19 pekerja asing diperluas ke seluruh negara

PUTRAJAYA, 17 Jamadilakhir 1442H, Sabtu – Program saringan COVID-19 bagi pekerja asing akan diperluaskan ke seluruh negara bermula 2 Februari ini, kata Menteri Sumber Manusia Datuk Seri M. Saravanan.

Beliau berkata, perluasan skop itu adalah susulan pelaksanaan semula Perintah Kawalan Pergerakan (PKP) pada 13 Jan serta pengumuman bantuan Perlindungan Ekonomi dan Rakyat Malaysia (PERMAI) pada 18 Jan.

Beliau berkata, program tersebut dilaksanakan Pertubuhan Keselamatan Sosial (Perkeso) dengan kerjasama klinik-klinik swasta di seluruh negara yang menjalankan ujian saringan menggunakan kaedah RTK Antigen yang diluluskan Kementerian Kesihatan (KKM).

Saravanan berkata, kos bagi kit ujian dibiayai oleh Perkeso manakala majikan hanya perlu membiayai kos perkhidmatan yang dikenakan oleh klinik atau hospital.

“Perkeso telah menyediakan peruntukan tambahan sebanyak RM54 juta bagi peluasan skop saringan ini,” menurutnya dalam satu kenyataan di sini hari ini.

Saravanan berkata, bagi pekerja asing yang bukan pencarum Perkeso, kos saringan perlu ditanggung sepenuhnya oleh pihak majikan.

Beliau berkata, keperluan menjalani saringan COVID-19 diwajibkan oleh kerajaan melalui Akta Pencegahan dan Pengawalan Penyakit Berjangkit 1988 (Akta 342) dan pematuhan kepada keperluan ini akan dipantau oleh Kementerian Sumber Manusia.


Tiada lagi ruang sentimen politik sempit, rakyat undi untuk kestabilan

Oleh Ainul Illia Meor Suzurudin

BANGI, 25 Muharam 1445H, Sabtu – Majlis Perundingan Melayu (MPM) menasihatkan kepada calon-calon yang memperoleh kemenangan pada malam ini supaya mempunyai tekad yang tinggi untuk menjalankan pentabdiran sebuah kerajaan negeri yang stabil.

Berharap kepimpinan baharu terdiri daripada tokoh berpengalaman, bersih, berintegriti tinggi dan memiliki akhlak yang mulia, Pengerusi Biro Politik dan Kepimpinan MPM, Shahbudin Embun mahu keenam-enam negeri tidak lagi bermain sentimen politik sempit atau mengejar populariti.

“Saya mencadangkan semoga pimpinan-pimpinan parti yang menang kelak membuat tapisan yang ketat untuk memilih menteri besar.

“Semoga tokoh yang dilantik kelak tidak menjadi liabiliti bukan saja pada parti tetapi juga membuat kegelisahan rakyat hanya kerana cara pentadbiran tokoh tersebut tidak mampu mengurus negeri dengan cekap amanah tata kelola yang baik,” katanya ketika dihubungi Ismaweb.net, hari ini.

Mendambakan sosok pemimpin yang mesra rakyat dan mampu mengekalkan hubungan positif dengan kakitangan bawahannya, Shahbudin berkata, sikap sedemikian mampu menunjukkan cara bekerja yang bakal memberikan hasil terbaik buat negeri itu sendiri.

“Yang dicari adalah ‘leadership’ bukan ‘leader’ sebab untuk melaksanakan leadership ini adalah pada prinsipnya.

“Seorang insan yang bukan sahaja bijaksana dan berakhlak mulia, tetapi mempunyai visi untuk membangunkan negeri, menyantuni rakyat setiap masa dan ketika,” katanya.

Penganalisis politik itu berpendapat jika semua kepimpinan negeri dapat memahami konsep Kerajaan Madani pimpinan Datuk Seri Anwar Ibrahim, maka hubungan mesra di antara Kerajaan Negeri dan Persekutuan dapat dieratkan.

“Maka semua rancangan yang telah diatur di setiap negeri dapat dijalankan secara efisien, pantas dan akhirnya rakyat akan dapat nikmat yang mereka tunggu selama ini,” katanya.

Mengulas lanjut, beliau berkata, jika Kerajaan Negeri itu berada di bawah kepimpinan pembangkang sekali pun semuanya bakal berjalan lancar asalkan mudah untuk bekerjasama.

“PM tiada masalah asalkan pimpinan negeri tersebut mesti ada semangat ‘esprit de corps’ dan yang penting bukan asyik berpolitik tetapi bekerja demi rakyat dan negara.

“Adalah prioriti untuk membina semula ekonomi rakyat dan memulihkan keadaan pembangunan yang tertinggal sekali gus bersama-sama membina imej negara,” katanya.


Saman Najib terhadap kerajaan serangan sampingan dalam kes jenayahnya: AGC

KUALA LUMPUR, 27 Rejab 1443H, Selasa – Kerajaan Malaysia mendakwa saman RM1.9 juta yang dikemukakan Datuk Seri Najib Tun Razak terhadap kerajaan dan bekas Peguam Negara Tan Sri Tommy Thomas adalah satu tindakan yang menyalahgunakan proses mahkamah dan wajar dibatalkan.

Saman terbabit berkaitan dakwaan bekas perdana menteri itu bahawa Thomas melanggar kuasa dalam jawatan awam apabila mendakwanya di mahkamah dengan tuduhan membabitkan dana 1Malaysia Development Berhad (1MDB).

Dalam afidavit jawapan difailkan kerajaan bagi membatalkan saman Najib yang diikrarkan oleh Timbalan Pendakwa Raya Ahmad Akram Gharib, menyatakan bahawa tuntutan saman sivil Najib itu adalah satu serangan sampingan terhadap perbicaraannya di mahkamah jenayah.

“Saya sesungguhnya percaya tindakan plaintif (Najib) ini menyalahgunakan proses mahkamah bertujuan sebagai serangan sampingan terhadap pertuduhan jenayah terhadapnya, yang dibuat dalam bidang kuasa berbeza (mahkamah sivil),” kata Ahmad Akram dalam afidavit itu yang difailkan Jabatan Peguam Negara (AGC) yang mewakili kerajaan.

Menurutnya, dakwaan Najib bahawa terdapat perkembangan baharu dalam skandal penyelewengan dana 1MDB, perlu dibangkitkan dalam perbicaraan jenayah dan bukannya melalui saman.

Pada 22 Oktober tahun lepas Najib memfailkan saman terhadap Thomas dan kerajaan berhubung dakwaan menyalahgunakan kuasa untuk mendakwanya dalam kes 1MDB, International Petroleum Investment Company (IPIC), salah guna kuasa dan pengubahan wang haram, dan menuntut ganti rugi lebih RM1.9 juta.

Ahli Parlimen Pekan itu mendakwa pertuduhan-pertuduhan yang dikenakan terhadapnya, sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.

Beliau mendakwa, pada 2015, Thomas telah bertemu dengan Tun Dr Mahathir Mohamad untuk membincangkan kesalahan-kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.

Sementara itu, Thomas dalam afidavit jawapannya pada 3 Feb lepas, menegaskan beliau menetapkan pertuduhan berkaitan 1MDB terhadap Najib selepas yakin bahawa ada kes yang kukuh.

Beliau berkata Suruhanjaya Pencegahan Rasuah Malaysia (SPRM) sudah menyiasat dan menyediakan kertas siasatan mengikut undang-undang dan amalan sedia ada.

“Itulah sahaja pertimbangannya… Dakwaan bahawa saya membentuk pendapat mengenai Najib sudah bersalah sebelum saya memegang jawatan sebagai Peguam Negara lagi, adalah tidak benar.

Beliau berkata dalam apa jua keadaan, ia juga tidak relevan dengan kuasa budi bicaranya (untuk menjalankan atau memberhentikan apa-apa prosiding mengenai suatu kesalahan) di bawah Perkara 145 (3) Perlembagaan Persekutuan.

“Begitu juga dalam apa jua keadaan, pendapat peribadi saya tidak relevan dengan penggunaan budi bicara saya untuk menetapkan pertuduhan terhadap beliau, salah satunya di mana beliau sudah didapati bersalah oleh Mahkamah Tinggi, dan disahkan oleh Mahkamah Rayuan,” dakwa Thomas.

Mahkamah Tinggi menetapkan 15 April untuk pengurusan kes itu. – Bernama


FDA AS benar farmasi berlesen edar pil Paxlovid

WASHINGTON, 7 Zulhijjah 1443H, Khamis – Pentadbiran Makanan dan Ubat-Ubatan (FDA) Amerika Syarikat (AS) membenarkan ahli farmasi berlesen untuk mengedar pil COVID-19 Pfizer kepada pesakit yang layak bagi membantu meningkatkan akses rawatan.

Ubat antivirus, Paxlovid telah diluluskan untuk kegunaan dan disediakan secara percuma di AS sejak Disember, namun kurang daripada separuh farmasi berdaftar yang dibenarkan mengedar pil itu setakat ini.

Bagaimanapun penggunaan pil – yang dibenarkan untuk merawat pesakit yang dijangkiti dan berisiko mencegah penyakit menjadi teruk – telah melonjak dalam beberapa minggu kebelakangan ini apabila kes jangkitan kembali meningkat.

“Memandangkan Paxlovid mesti diambil dalam tempoh lima hari selepas gejala bermula, kebenaran untuk mengedar kepada ahli farmasi berlesen boleh meluaskan akses kepada rawatan tepat pada masanya bagi sesetengah pesakit,” kata Pengarah Pusat Penilaian dan Penyelidikan FDA, Patrizia Cavazzoni dalam kenyataan.

Agensi itu berkata, pesakit yang didapati positif COVID-19 perlu membawa rekod kesihatan mereka untuk disemak oleh ahli farmasi bagi masalah buah pinggang dan hati.

Persatuan Perubatan Amerika (AMA) berkata, kegunaan pil berkenaan perlu ditetapkan oleh pegawai perubatan kerana membabitkan sejarah perubatan pesakit.

“Ia (Paxlovid) bukan untuk semua orang dan menetapkannya memerlukan pengetahuan mengenai sejarah perubatan pesakit, serta pemantauan klinikal untuk kesan sampingan serta penjagaan susulan bagi menentukan sama ada pesakit bertambah baik,” kata Presiden AMA, Jack Resneck.

FDA berkata, ahli farmasi harus merujuk pesakit kepada profesional kesihatan yang berlesen untuk menetapkan ubat jika tiada maklumat mencukupi bagi menilai fungsi buah pinggang atau hati, atau pengubahsuaian diperlukan jika kemungkinan terdapat tindak balas.

Pesakit dengan fungsi buah pinggang yang berkurangan mungkin memerlukan dos rawatan yang lebih rendah, kata FDA. – Agensi


Polis Thailand mohon maaf insiden petugas media terkena peluru getah

BANGKOK, 9 Syaaban 1442H, Selasa – Polis Thailand memohon maaf berhubung insiden petugas media terkena tembakan peluru getah ketika membuat liputan protes antikerajaan dekat Sanam Luang di sini pada Sabtu malam.

Timbalan Ketua Polis Metropolitan Pol MejarJen. Piya Tawichai berkata polis telah memberi amaran kepada wakil media agar meninggalkan kawasan itu sebelum melepaskan tembakan peluru getah.

“Polis Diraja Thailand ingin memohon maaf atas kejadian itu yang menyebabkan seorang wartawan dimasukkan ke hospital,” katanya dipetik oleh akhbar tempatan The Nation.

Sementara itu, jurucakap Polis Diraja Thailand Pol Jen. Krisana Pattanacharoen menggesa wakil media yang membuat liputan protes agar mematuhi perintah dan arahan polis termasuk memakai peralatan perlindungan.

Sabtu lepas, protes antikerajaan di Thailand bertukar ganas apabila polis melepaskan tembakan peluru getah, gas pemedih mata dan meriam air bagi menyuraikan orang ramai yang berhimpun berhampiran Sanam Luang, dekat Istana Besar di Bangkok.

Sekurang-kurangnya 32 orang cedera apabila kumpulan penunjuk perasaan terbabit bertembung dengan polis selain 20 orang ditahan kerana melanggar peraturan perhimpunan awam di bawah dekri darurat.

Media tempatan melaporkan bahawa beberapa wakil media dan jurugambar cedera termasuk seorang wartawan terpaksa dimasukkan ke hospital selepas terkena tembakan peluru getah di kepala.

Sementara itu, Jawatankuasa Profesional Kelab Koresponden Asing Thailand (FCCT) berkata ia ‘sangat bimbang’ dengan kecederaan disebabkan peluru getah yang dialami oleh beberapa warga media yang membuat liputan tunjuk perasaan tersebut.

FCCT menerusi kenyataannya mendesak pihak berkuasa Thailand mengkaji semula prosedur bagi mengawal orang ramai susulan kecederaan yang dilihat pada malam Sabtu serta memastikan tiada kekerasan dilakukan terhadap wakil media yang bertugas.

“Kami menyokong penuh perkara yang dibangkitkan dalam kenyataan bersama oleh enam persatuan media Thailand serta menggesa pihak berkuasa Thailand mengiktiraf bahawa petugas media yang membuat liputan tentang protes itu hanya menjalankan tugas mereka, justeru tidak harus dijadikan sasaran,” katanya.

Memetik garis panduan Pertubuhan Bangsa-Bangsa Bersatu (PBB) mengenai penggunaan pendekatan tidak berbahaya, FCCT berkata penggunaan senjata kurang berbahaya untuk menyuraikan perhimpunan merupakan taktik semberono dan seharusnya ditimbang sebagai jalan terakhir.

Katanya garis panduan itu menyatakan peluru getah hanya boleh disasarkan ke bahagian bawah badan individu yang dikenal pasti menimbulkan risiko tertentu dan tidak boleh sama sekali ditujukan ke bahagian kepala. – Bernama


MoU ‘ikat’ MP parti pemerintah langgar matlamat reformasi

BANGI, 27 Jamadilawal 1444H, Khamis – Tindakan parti pemerintah hari ini ‘mengikat’ ahli Parlimen menerusi perjanjian kerjasama membabitkan Perkara 4(b) disifatkan sebagai tidak demokratik dan melanggar matlamat reformasi.

Peruntukan itu menyatakan mengenai pengosongan kerusi perlu dilakukan apabila ahli Parlimen daripada parti pemerintah gagal menyokong usul undi percaya dan Rang Undang-Undang (RUU) Perbekalan di Dewan Rakyat.

Menurut Pensyarah Kanan Jabatan Sains Politik, Pentadbiran dan Pengajian Pembangunan, Fakulti Perniagaan dan Ekonomi Universiti Malaya (UM), Dr Mohammad Tawfik Yaakub, Perkara 4(b) boleh disifatkan sebagai bibit ke arah pentadbiran yang keras menerusi manipulasi hak dan kedudukan ahli Parlimen parti pemerintah untuk mengekalkan kuasa.

“Sebagai perbandingan, ketika era Tun Dr Mahathir Mohamad sebagai Perdana Menteri keempat, beliau tidak pernah sekali-kali mengikat ahli Parlimennya menerusi kaedah sama, meskipun dilabel pelbagai gelaran seperti ‘diktator’ oleh segelintir pemimpin politik.

“Justeru, tindakan parti pemerintah hari ini dalam hal berkenaan dilihat semakin mengundur ke belakang dan menjauhi kematangan politik dalam konteks memberi ruang kebebasan seluas-luasnya kepada ahli Parlimen menentukan pendirian mereka,” katanya.

Menulis di Berita Harian (BH), Dr Mohammad Tawfik berkata, pemimpin parti pemerintah serta ahli Parlimen berlatarbelakangkan profesion undang-undang perlu lebih lantang bersuara mengenai intipati perjanjian Perkara 4(b), dan tidak sepatutnya membisu semata-mata ingin menjaga hati Perdana Menteri.

“Sekiranya perjanjian kerjasama parti membentuk kerajaan perpaduan ini dibiarkan tanpa sebarang teguran dan kritikan, keadaan ini akan menimbulkan persepsi negatif dalam kalangan rakyat dan boleh mempengaruhi prestasi parti politik pemerintah pada setiap pilihan raya negeri berikutnya.

“Justeru, Anwar sebagai ‘Bapa Reformasi’ perlu bertindak segera menilai semula Perkara 4(b) ini kerana rakyat dan ahli parti tidak berdiam diri serta sentiasa memerhatikan tindak tanduk pemimpin mereka,” katanya.


Sempadan Rafah dibuka pindah rakyat Gaza cedera ke Mesir

KAHERAH, 17 Rabiulakhir 1445H, Rabu – Pintu sempadan Rafah dijangka dibuka hari ini bagi membolehkan rakyat Palestin yang cedera dirawat di hospital Mesir.

Pembukaan pintu itu disahkan Pengarah media sempadan Rafah, Wael Abu Mohsen kepada agensi berita, Anadolu.

Sementara itu, Gabenor Sinai Utara Mesir, Mohamed Shosha juga mengesahkan mengenai perkara itu menerusi kenyataan televisyen di saluran Mesir.

Gabenor Sinai Utara sebelum ini berkata, pihaknya berjaga-jaga untuk menerima penduduk Palestin yang cedera, sebaik sahaja sempadan dibuka.

Sempadan Rafah ditutup sejak tercetusnya pertempuran di Semenanjung Gaza pada 7 Oktober lalu, dan dibuka sebahagiannya selama beberapa hari untuk membenarkan kemasukan hanya sejumlah trak bantuan.

Pengarah media sempadan Rafah memaklumkan, sebanyak 196 trak bantuan setakat kini telah menyeberang ke Gaza sejak 7 Oktober.

Tentera pengganas Israel telah memperluaskan serangan tanpa henti melalui udara dan darat ke atas Semenanjung Gaza, sebagai tindak balas Hamas menyerang negara haram itu.

Serangan ganas rejim telah menyebabkan 8,525 rakyat Palestin syahid dan dijangka jumlah itu terus meningkat.- Agensi


PRN 9 hari lagi, parti politik mula ‘sibuk’ umum calon

KUALA LUMPUR, 3 Muharam 1445H, Jumaat – Berbaki sembilan hari lagi sebelum penamaan calon Pilihan Raya Negeri (PRN) di enam negeri, parti-parti politik tanah air mula menyusun tarikh bagi mengumumkan calon masing-masing yang bakal dipertaruhkan dalam gelanggang politik negara.

Dua gabungan politik gergasi negara, Pakatan Harapan (PH) dan Barisan Nasional (BN) yang bekerjasama buat julung kalinya di bawah khemah ‘Kerajaan Perpaduan’ bagi meraih undi pada PRN di Selangor, Negeri Sembilan, Pulau Pinang, Kedah, Terengganu serta Kelantan telah bersedia untuk mengumumkan calon selepas melalui beberapa siri perbincangan.

BN yang dijangka bertanding 45 peratus daripada 245 kerusi Dewan Undangan Negeri (DUN) di enam negeri, akan menampilkan calon-calon daripada UMNO berikutan parti komponennya, MIC dan MCA mengambil keputusan untuk tidak bertanding pada 12 Ogos ini.

Gabungan parti politik tertua negara itu akan mengumumkan lebih 100 calonnya malam esok di Pusat Dagangan Dunia (WTC) di sini, manakala PH khususnya PKR pula dijangka mengumumkan calon-calon yang bertanding di 59 kerusi DUN dalam satu majlis di Padang Awam Majlis Bandaraya Shah Alam (MBSA), Sabtu ini.

Bagaimanapun, sekutu PKR, DAP masih berteka-teki mengenai tarikh pengumuman calonnya walaupun Setiausaha DAP Pulau Pinang Lim Hui Ying berkata parti negeri itu dijangka mengumumkan senarai penuh 19 calonnya yang bertanding, pada minggu depan.

DAP difahamkan akan meletakkan calon di semua 48 kerusi DUN disandang parti itu dengan 19 kawasan di Pulau Pinang, Selangor (16), Negeri Sembilan (11) dan Kedah (dua) pada Pilihan Raya Umum ke-14 (PRU14).

Satu lagi parti komponen PH, Parti Amanah Negara (Amanah) pula akan mengumumkan senarai penuh calon iaitu sekitar 31 hingga 34 orang pada Isnin ini, namun Presidennya Datuk Seri Mohamad Sabu tidak memaklumkan lokasi serta masa pengumuman tersebut akan dibuat setakat ini.

Perikatan Nasional (PN) yang terdiri daripada tiga parti komponen besar iaitu Bersatu, PAS dan Gerakan pula mengambil keputusan untuk mengumumkan calon masing-masing yang akan berentap pada PRN itu nanti, mengikut negeri menerusi majlis Pengisytiharan Calon-Calon PN.

PN di Selangor dijangka mengumumkan calonnya pada 25 Julai, manakala negeri-negeri lain akan membuat pengumuman pada 27 Julai.

Sementara itu, Majlis Pengisytiharan Calon-Calon PN di Kedah yang dijadualkan esok ditangguhkan Selasa depan, yang difahamkan bagi mengubah strategi PAS Kedah menghadapi PRN Kedah.

Kerjasama PN bersama Parti Pejuang Tanah Air (Pejuang) bagi mengilhamkan Proklamasi Orang Melayu, masih tidak kelihatan begitu jelas dan pendirian parti itu sendiri masih belum jelas sama ada akan meletakkan calon pada PRN itu nanti.

Parti Ikatan Demokratik Malaysia (MUDA) yang hanya bertanding 10 peratus daripada keseluruhan kerusi DUN merupakan parti pertama yang mula mengumumkan calon-calonnya secara berperingkat sejak 14 Julai lepas dengan lapan di Selangor, masing-masing seorang di Terengganu dan Pulau Pinang.

Parti Sosialis Malaysia (PSM) yang bekerjasama dengan MUDA bagi menghadapi PRN telah mengumumkan calon pertamanya yang akan merebut kerusi DUN Meru pada 14 Julai lepas.

Pada masa yang sama, meskipun tiada pengumuman rasmi, Menteri Besar Selangor Datuk Seri Amirudin Shari, Ketua Menteri Pulau Pinang Chow Kon Yeow dan Menteri Besar Kedah Datuk Seri Muhammad Sanusi Md Nor telah diberi bayangan akan dikekalkan untuk jawatan itu sekiranya parti masing-masing terus mendapat mandat rakyat, sekali gus mengesahkan mereka akan menjadi calon.

Suruhanjaya Pilihan Raya (SPR) menetapkan hari pengundian PRN di Kedah, Kelantan, Terengganu, Pulau Pinang, Selangor dan Negeri Sembilan pada 12 Ogos, penamaan calon pada 29 Julai manakala pengundian awal pada 8 Ogos.

PRN 2023 ini melibatkan 36 DUN di Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36). – Bernama


Korban Taufan Rai badai Filipina cecah 21 orang

MANILA, 13 Jamadilawal 1443H, Sabtu – Angka korban akibat taufan kuat yang melanda Filipina tahun ini, dilaporkan sudah mencecah 21 nyawa setakat Sabtu, menurut pegawai tempatan.

Lebih 300,000 orang terpaksa meninggalkan kediaman dan pusat peranginan di tepi pantai ketika Taufan Rai membadai wilayah selatan serta tengah kepulauan itu, sehingga menyebabkan sistem komunikasi dan bekalan elektrik di kebanyakan kawasan terputus.

Rai adalah taufan kuat yang melanda pulau pelancongan popular Siargo pada Khamis, dengan membawa kelajuan maksimum angin sehingga 195 kilometer sejam (kmj).

Kelajuan angin itu berkurangan kepada 150kmj ketika ia membadai seluruh negara, dengan keadaan hujan lebat yang menyebabkan beberapa kampung banjir serta menumbangkan pokok.

“Ini sememangnya salah satu ribut yang paling kuat melanda Filipina pada bulan Disember dalam dekad yang lalu.

“Maklumat dan gambar yang kami terima sangat membimbangkan,” kata Ketua Persatuan Persekutuan Palang Merah dan Bulan Sabit Merah Antarabangsa Filipina, Alberto Bocanegra.

Lebih 18,000 tentera, polis, pengawal pantai dan bomba dikerahkan menyertai operasi mencari serta menyelamat di kawasan yang paling teruk terjejas, kata jurucakap agensi bencana kebangsaan, Mark Timbal.

“Terdapat kerosakan teruk di Pulau Siargo dan hujung pulau selatan Mindanao,” katanya.

Katanya, terdapat kira-kira 100,000 penduduk di Siargo, namun populasi dijangka bertambah ekoran kedatangan pelancong ke kawasan itu. – Agensi


83,341 kes baharu di India dalam 24 jam

NEW DELHI, 16 Muharram 1442H, Jumaat – Jumlah individu yang dijangkiti COVID-19 di India meningkat melebihi 80,000 kes, sekali gus muncul sebagai negara ketiga paling terkesan selepas Brazil.

Pertambahan sebanyak 83,341 kes dalam tempoh 24 jam terakhir turut menjadikan jumlah kes keseluruhan di negara itu sebanyak 3.9 juta jangkitan.

Kementerian Kesihatan India pada hari ini juga melaporkan, sebanyak 1,096 kematian baharu direkodkan dalam tempoh 24 jam, menjadikan jumlah kematian akibat COVID-19 di negara itu sebanyak 68,472.

Pada bulan Ogos sahaja, penularan wabak itu meningkat hampir 2 juta kes di India.

Pune, Mumbai, New Delhi dan Chennai adalah bandar paling teruk terjejas, namun kes-kes baharu turut meningkat di kawasan luar bandar di Uttar Pradesh dan Bihar.

Negara yang diduduki sebanyak 1.4 bilion orang itu hanya mengenakan perintah berkurung di kawasan, di mana yang ramai terkena jangkitan COVID-19.

Orang ramai yang mengerumuni pasar dan tempat awam yang berpotensi berlaku penularan wabak, kebanyakannya tidak mengambil langkah keselamatan seperti memakai pelitup muka dan mengamalkan penjarakan fizikal.

Setiausaha Kementerian Kesihatan Rajesh Bhushan berkata, ujian saringan dan prosedur keselamatan tetap dijalankan meskipun sekatan ketika ini dilonggarkan.

Sektor ekonomi India menyusut 23.9 peratus pada suku April hingga Jun, prestasi terburuk dalam tempoh 24 tahun. -Agensi


Dasar sumber manusia, modal insan akan diteliti semula: PM

KUALA LUMPUR, 24 Muharram 1444H, Isnin – Perdana Menteri Datuk Seri Ismail Sabri Yaakob berkata, kerajaan akan meneliti semula dasar-dasar melibatkan sumber manusia dan modal insan dalam usaha mengekalkan dan menarik bakat berkemahiran ke pasaran kerja tempatan.

Beliau berkata, Majlis Tindakan Ekonomi yang bermesyuarat hari ini mengakui selain menghadapi cabaran dalam mencipta peluang pekerjaan berkemahiran tinggi, negara kini berdepan saingan dari negara maju yang menawarkan gaji lebih tinggi untuk menarik bakat berkemahiran ke sektor berpotensi tinggi.

Beliau berkata demikian dalam satu kenyataan selepas mempengerusikan mesyuarat berkenaan hari ini.

Ismail Sabri berkata, kerajaan komited menjadikan Malaysia sebuah negara berpendapatan tinggi yang berpaksikan penerimagunaan teknologi baharu serta penciptaan dan pembangunan teknologi tempatan.

Di samping itu, katanya kerajaan juga akan terus berusaha membangunkan bakat masa hadapan bagi pertumbuhan yang inklusif dan mampan.

Katanya Majlis Tindakan Ekonomi juga bersetuju dengan cadangan Kementerian Sains, Teknologi dan Inovasi supaya langkah intervensi diambil bagi meningkatkan kedudukan Malaysia ke kedudukan 20 teratas dunia dalam Indeks Inovasi Global (Global Innovation Index).

Katanya ini selari dengan sasaran kerajaan dalam Rancangan Malaysia Ke-12 (RMK12).

“Selain itu, satu langkah strategik inovasi akan diwujudkan bagi meningkatkan pengkomersialan teknologi dan inovasi negara berikutan ketidakpadanan bidang berkenaan dengan kehendak industri.

“Kerajaan sentiasa berusaha memastikan negara sentiasa bergerak maju ke hadapan seiring dengan perubahan teknologi dan memenuhi keperluan semasa pasaran buruh bagi menjamin kesejahteraan Keluarga Malaysia,” katanya. – Bernama


Pengganas Israel larang aktivis Palestin masuk Masjid al-Aqsa

BAITULMAQDIS, 7 Ramadan 1442H, Isnin – Rejim pengganas Israel menyoal siasat aktivis Baitulmaqdis, Mohamed Arnaout di pusat tahanan Qishla serta melarang beliau memasuki Masjid al-Aqsa selama enam bulan.

Menurut Pusat Maklumat Palestin, Mohamed adalah bekas tahanan yang telah dipenjarakan lebih 15 bulan di wilayah Israel.

Beliau ditahan kerana bergiat aktif dalam kempen mendedahkan penjajahan Israel di wilayah Palestin yang diduduki.

Pada masa sama, polis Israel turut melarangnya melakukan perjalanan antarabangsa.

Malah, rejim pengganas turut menghalang isterinya daripada mengunjunginya ketika beliau dalam tahanan.

Negara-negara Arab dan Islam digesa untuk campur tangan terhadap pelanggaran rejim pengganas Israel ke atas Masjid al-Aqsa.

Gesaan itu disuarakan Mufti Besar Baitulmaqdis, Sheikh Muhammad Hussein yang juga khatib Masjid al-Aqsa dalam satu kenyataan.

Sheikh Muhammad berkata, pihak berkuasa Israel sengaja mencabut pintu menara masjid, memotong wayar pembesar suara untuk menghalang laungan azan.

Bahkan, rejim berkenaan turut bertindak merampas makanan berbuka puasa, selain mengancam akan menyerbu masjid itu pada minggu terakhir Ramadan. -Agensi


Wee Ka Siong terkilan, tak tahu perjumpaan BN dihadiri pemimpin PH

BANGI, 26 Rabiulakhir 1444H, Isnin – Presiden MCA, Datuk Seri Wee Ka Siong meluahkan rasa terkilan apabila pertemuan khas membabitkan Ahli Parlimen Barisan Nasional (BN) di sebuah hotel di ibu negara pagi tadi, turut dihadiri pemimpin Pakatan Harapan (PH).

Beliau memaklumkan, notis jemputan yang diterima hanya menyatakan mengenai perjumpaan bersama Ahli Parlimen BN hari ini.

“Pagi tadi saya menghadiri perjumpaan Pengerusi BN, Datuk Seri Ahmad Zahid Hamidi dengan semua Ahli Parlimen BN pada jam 10 pagi di Seri Pacific Hotel, Kuala Lumpur.

“Saya menerima notis melalui aplikasi WhatsApp daripada Setiausaha Kerja BN pada jam 11.23 malam semalam mengenai perjumpaan hari ini yang hanya melibatkan Ahli-Ahli Parlimen BN dan sidang media telah diadakan selepas perjumpaan berkenaan.

“Saya terkilan apabila sebaik saja tiba di Seri Pacific Hotel, pemimpin-pemimpin Pakatan Harapan (PH) turut hadir dalam perjumpaan ini. Saya tidak tahu samada ianya telah pun diatur terlebih awal atau pun satu kebetulan,” katanya dalam kenyataan, hari ini.

Bagaimanapun, Pengerusi MCA Johor menegaskan, tiada sebarang pertemuan di antara Ahli Parlimen BN dan wakil PH dalam perjumpaan itu.

“Apa yang pasti, saya hanya menghadiri perjumpaan bersama Pengerusi BN dengan semua Ahli Parlimen BN sahaja.

“Selepas perjumpaan dan sidang media bersurai, saya tidak terlibat dalam mana-mana perbincangan, pertemuan sama ada kebetulan atau tidak dengan pemimpin-pemimpin PH.

“Apa jua keputusan yang dibuat oleh BN perlu mendapat persetujuan dan mandat daripada Dewan Tertinggi BN,” katanya lagi.

Terdahulu, Ahmad Zahid dilaporkan mengadakan pertemuan dengan pemimpin tertinggi PH, Datuk Seri Anwar Ibrahim dan beberapa pimpinannya di sebuah hotel di ibu negara.

Ahmad Zahid kemudian mengesahkan 26 daripada 30 Ahli Parlimen yang memenangi Pilihan Raya Umum Ke-15 (PRU15) akan menyokong keputusan Dewan Tertinggi BN untuk bergabung dengan mana-mana parti.


Rakyat perlu bersama-sama hadapi cabaran Omicron

KUALA LUMPUR, 14 Rejab 1443H, Rabu – Rakyat Malaysia perlu bersama-sama menghadapi cabaran varian Omicron COVID-19 dengan mematuhi semua langkah kesihatan awam dan sosial termasuk prosedur operasi standard (SOP).

Ketua Pengarah Kesihatan, Tan Sri Dr Noor Hisham Abdullah menerusi ciapan di akaun Twitternya berkata, banyak negara di rantau ini menunjukkan trend peningkatan kes COVID-19.

“Sila dapatkan vaksinasi dan dos penggalak untuk melindungi diri anda dan orang tersayang,” katanya.

Malaysia merekodkan kes COVID-19 harian tertinggi hari ini sejak kes positif pertama dilapor pada Januari 2020 dengan 27,831 kes dilaporkan.

Daripada jumlah itu, 27.33 peratus atau 7,606 kes adalah dalam kategori satu, 72.32 peratus atau 20,128 kes kategori dua, 0.21 peratus atau 59 kes kategori tiga, 0.1 peratus atau 28 kes kategori empat dan 0.04 peratus atau 10 kes kategori lima.

Dalam satu ciapan lain, Dr Noor Hisham berkata, walaupun semasa kes diuji dan baharu didiagnosis, kebanyakan pesakit adalah pada kategori rendah seperti contoh hari ini 99.65 peratus kes dilaporkan dalam kategori satu dan dua, namun dalam hari-hari berikutnya ada kes yang merosot ke kategori yang lebih tinggi dan memerlukan kemasukan ke Pusat Kuarantin dan Rawatan COVID-19 (PKRC) atau hospital.

Menurut beliau sehingga 5 petang hari ini, kes COVID-19 baharu dimasukkan ke hospital adalah 1,269 kes dan daripada jumlah itu 428 kes (33.7 peratus) adalah kategori tiga, empat dan lima.

“Sebanyak 841 kes atau 66.3 peratus lagi adalah terdiri daripada kategori satu dan dua,” katanya.

Menurut Dr Noor Hisham, bilangan pesakit COVID-19 di katil bukan kritikal dan unit rawatan rapi (ICU) meningkat manakala pesakit di PKRC menurun hari ini berbanding semalam.

Beliau berkata, penggunaan katil ICU bagi kes COVID-19 di dua negeri adalah lebih daripada 50 peratus iaitu Johor 61 peratus dan Kuala Lumpur 51 peratus.

Katanya, bagi katil PKRC, sembilan negeri menunjukkan peratusan pengisian lebih 50 peratus dengan Melaka mencatatkan kadar 100 peratus diikuti Selangor 82 peratus.

Dr Noor Hisham berkata, tujuh negeri lain yang mencatatkan peratusan pengisian melebihi 50 peratus ialah Negeri Sembilan (79 peratus), Pahang (71), Kelantan (67), Sabah (64), Johor (63), Kedah (62) dan Perak (56). – Bernama


JPM nafi ada perutusan khas Perdana Menteri petang ini

KUALA LUMPUR, 14 Safar 1442H, Jumaat – Jabatan Perdana Menteri (JPM) menafikan bahawa Perdana Menteri Tan Sri Muhyiddin Yassin akan menyampaikan perutusan khas pada pukul 4 petang ini.

Menerusi laman Facebook rasmi JPM, jabatan itu memaklumkan hal itu dalam kenyataan berikut:

“Tiada perutusan daripada Perdana Menteri Tan Sri Muhyiddin Yassin seperti yang tular di media sosial sebelum ini.

“Hentikan menyebarkan berita-berita palsu yang boleh mencetuskan kebimbangan masyarakat”.

Berita palsu tersebut sedang tular di media sosial. – Bernama


Turap sendiri jalan tak ikut spesifikasi undang bahaya

IPOH, 14 Jamadilawal 1442H, Selasa – Orang ramai diminta tidak menurap atau menampal sendiri lubang pada jalan raya, kerana dikhuatiri akan mendatangkan risiko kepada pengguna yang lain.

Menteri Besar Datuk Saarani Mohamad berkata, tindakan tersebut boleh mengundang bahaya kerana ia dibuat tidak mengikut spesifikasi yang ditetapkan.

“Ini sepatutnya tidak berlaku kerana setiap pembinaan jalan ada spesifikasi tersendiri. Jangan ambil tindakan tidak mengikut spesifikasi, kerana nanti rosak sikit akan jadi besar dan bahaya,” katanya kepada pemberita selepas menyampaikan bantuan kepada mahasiswa terkesan dengan penularan wabak COVID-19 di Bangunan Perak Darul Ridzuan di sini, hari ini.

Beliau mengulas mengenai beberapa tular yang menunjukkan orang awam bertindak menutup jalan berlubang, kerana bimbang dengan keselamatan pengguna jalan raya terutama penunggang motosikal.

Selain itu, Saarani berkata Jabatan Kerja Raya (JKR) Perak berjaya menyelesaikan sebanyak 685 daripada 705 aduan berkaitan kerosakan jalan raya sepanjang tahun ini, di semua 12 daerah seluruh negeri dengan kebanyakannya berkaitan penyelenggaraan.

Dalam perkembangan lain, Saarani berkata seramai 1,200 mahasiswa anak Perak khususnya daripada keluarga B40 yang terjejas dengan COVID-19 layak menerima bantuan sekali bayar sebanyak RM150 seorang.

Katanya pembayaran secara dalam talian dibuat mulai 18 Dis lepas sehingga Jan 2021 kepada pelajar yang layak, sama ada penuntut institusi pengajian tinggi (IPT) awam atau swasta.

“Seramai 7,613 penuntut memohon bantuan tersebut sejak ia dibuka pada Okt lalu, yang dijalankan Pusat Aspirasi Anak Perak (Pasak) dengan kerjasama Majlis Perundingan Mahasiswa Perak serta Gabungan Pelajar Melayu Semenanjung,” katanya.

Saarani menjelaskan antara kriteria utama untuk layak bantuan itu adalah keluarga mahasiswa mempunyai pendapatan isi rumah di bawah paras kemiskinan, dan mereka terjejas akibat penangguhan pendaftaran di IPT masing-masing.

“Kerajaan negeri berharap usaha ini dapat mengurangkan beban serta menampung keperluan tambahan mahasiswa, seperti membeli data mudah alih dan keperluan akademik,” katanya. – Bernama


Tanah rizab PDRM: Semak besar-besaran pejabat tanah seluruh negara

BANGI, 18 Ramadan 1442H, Jumaat – Pertubuhan-Pertubuhan Pembela Islam (PEMBELA) musykil sekiranya pejabat tanah tidak mengetahui bahawa tanah rizab Polis Diraja Malaysia (PDRM) di Kamunting, Perak ditukar milik kepada sebuah organisasi gereja di Melaka tanpa pengetahuan.

Lantaran itu, Pengerusinya, Haji Aminuddin Yahaya berkata, sudah tiba masa pihak berkuasa melakukan semakan secara besar-besaran ke atas pejabat-pejabat tanah negeri di seluruh negara.

“Kerana jika ianya mudah berlaku di satu negeri, pasti modus operandi yang sama digunakan di negeri-negeri lain kerana kartel pastinya bijak dan licik.

“Tukar hak milik tanah secara ‘senyap-senyap’ merupakan sesuatu yang salah, apatah lagi tanah rizab polis.

“Yang terlibat memang berani sungguhlah nampaknya,” katanya dalam satu kenyataan, hari ini.

Terdahulu, Pengarah Jabatan Siasatan Jenayah Komersial Bukit Aman, Datuk Zainuddin Yaacob mengesahkan, bahawa sebidang tanah rizab PDRM di Kamunting, Taiping, Perak ditukar hak milik kepada sebuah organisasi gereja di Melaka tanpa pengetahuan.

“Siasatan sedang dijalankan dan kita dapati kejadian yang sama berlaku di beberapa tanah rizab milik PDRM di Perak,” katanya.

Sumber berkata, penukaran tanah milik PDRM itu terbongkar selepas polis menerima surat daripada sebuah syarikat peguam yang mewakili pihak gereja pada 14 April lalu.

Jelas sumber, berdasarkan surat itu, pihak gereja menuntut hak milik tanah seluas 0.55 hektar di Mukim Kamunting.

“Semakan mendapati tanah rizab Persekutuan itu merupakan bekas tapak berek kelamin dan rumah ketua balai berpangkat Sarjan.

“Susulan itu, satu laporan dibuat pada 20 April lalu oleh polis sendiri untuk menyiasat status milikan tanah yang sebelum ini merupakan tanah PDRM,” kata sumber.

Terkejut dan menganggap perkara itu tidak masuk akal, Aminuddin tidak menolak kemungkinan sekiranya pihak terbabit dalam penukaran tanah rizab milik PDRM itu berani melakukan kesalahan berkenaan disebabkan kewujudan rangkaian kartel atau sindiket.

“Sejak dua menjak ini memang banyak disebut tentang rangkaian kartel dalam kalangan pihak berkuasa merentas agensi, maka ianya tidak mustahil.

“Apa yang pasti, apa yang berlaku ini membuktikan bagaimana tanah kerajaan boleh tergadai dengan mudah atas kelalaian dan kecuaian,” katanya kesal.

Melihat kepada situasi itu, beliau tidak hairan jika selepas ini tanah rizab Melayu akan lebih mudah ditukar hak milik secara rahsia.

“Mungkin itulah yang berlaku selama lebih 60 tahun ini sehingga tinggal nyawa-nyawa ikan sahaja.

“Kita memohon agar pihak SPRM (Suruhanjaya Pencegahan Rasuah Malaysia) membuka kertas siasatan dengan segera dan mengambil tindakan kepada mereka yang terlibat melakukan kesalahan ini,” tegasnya.


COVID-19: Semua sekolah di Daerah Petaling ditutup mulai esok

PUTRAJAYA, 23 Safar 1442H, Ahad – Semua sekolah di Daerah Petaling, Selangor yang diisytiharkan sebagai zon merah COVID-19 oleh Kementerian Kesihatan, akan ditutup bermula esok sehingga 25 Oktober ini.

Kementerian Pendidikan Malaysia (KPM) dalam kenyataan hari ini berkata penutupan itu melibatkan 298 sekolah rendah, menengah, kolej vokasional serta sekolah swasta di seluruh daerah berkenaan.

Katanya senarai sekolah yang terlibat akan dikemas kini dari semasa ke semasa dan dimuat naik di portal KPM di www.moe.gov.my dan platform media sosial rasmi KPM.

Menurut kenyataan itu, ibu bapa atau penjaga boleh membawa pulang pelajar yang tinggal di asrama sekolah dan kolej vokasional atau pelajar boleh memilih untuk terus kekal di asrama sepanjang tempoh penutupan sekolah.

“Keperluan makan dan minum pelajar sepanjang tempoh tersebut akan disediakan oleh pihak sekolah,” katanya.

KPM berkata dalam tempoh penutupan sekolah, pengetua dan guru besar akan memastikan guru serta murid melaksanakan pengajaran dan pembelajaran di rumah mengikut kesesuaian mereka.

“Manual pengajaran dan pembelajaran di rumah boleh dimuat turun di portal rasmi KPM www.moe.gov.my,” katanya.

Menurut KPM, sekolah yang sedang melaksanakan peperiksaan percubaan Sijil Pelajaran Malaysia (SPM) dan terlibat dengan penutupan, boleh menjadualkan semula peperiksaan ke suatu tarikh yang bersesuaian kelak.

Katanya sebarang pemakluman berhubung penutupan sekolah bagi daerah-daerah lain akan dibuat dari semasa ke semasa berdasarkan pemantauan dan kerjasama dengan Majlis Keselamatan Negara dan Kementerian Kesihatan. – Bernama


14 maut bas jatuh gaung di Sri Lanka

COLOMBO, 6 Syaaban 1442H, Sabtu–  Sekurang-kurangnya 14 maut termasuk pemandu apabila bas terjunam ke dalam sebuah gaung di kawasan bukit dekat Passara, hari ini.

Ketika kejadian, polis berkata, bas milik persendirian itu yang cuba membuat pusingan turut merempuh sebuah trak di laluan yang sempit.

Polis berkata, lima daripada penumpang yang maut adalah wanita manakala lapan yang lain adalah lelaki.

Selain itu, 30 penumpang yang lain telah mengalami kecederaan.

Jurucakap polis, Ajith Rohana berkata, siasatan lanjut mengenai kemalangan terbabit sedang dijalankan.

Nahas bas berkenaan adalah terburuk sejak April 2005, ketika seorang pemandu merempuh sebuah kereta api di persimpangan di bandar barat laut Polgahawela.

Pemandu bas terbabit cedera ringan, namun 37 penumpang terkorban.

Sri Lanka merekodkan kira-kira 3,000 kematian jalan raya setiap tahun, menjadikan jalan raya di pulau ini antara paling berbahaya di dunia. -Agensi


Tarik semula rayuan kes kalimah Allah, ketulusan KDN dipersoal

BANGI, 25 Syawal 1444H, Selasa – Penarikan semula rayuan kes kalimah Allah oleh Kerajaan Persekutuan dan Kementerian dalam Negeri (KDN) mengundang banyak persoalan dalam kalangan umat Islam di Malaysia.

Ahli Parlimen Pasir Gudang, Hassan Abdul Karim mempertikaikan keputusan tersebut dan mendesak Perdana Menteri, Datuk Seri Anwar Ibrahim memberi penjelasan segera.

“Kenapa kes rayuan itu tidak diberi peluang diputuskan mengikut undang-undang Perlembagaan di Mahkamah Rayuan?

“Kes kalimah Allah ini bermula di Mahkamah Tinggi dan boleh dirayu oleh pihak-pihak yang terlibat sehingga ke Mahkamah Persekutuan,” katanya.

Beliau juga turut mempersoalkan ketulusan pihak KDN di sebalik keputusan penarikan semula rayuan kes tersebut.

“Adakah keputusan menarik balik rayuan tersebut dibuat secara yang betul, berniat baik, tidak menyalahi undang-undang pentadbiran?

“Tidakkah peruntukan Undang-undang Perlembagaan Persekutuan berkenaan kedudukan Agama Islam terletak dalam bidang kuasa Majlis Raja-Raja Melayu?

“Adakah Majlis Raja-Raja Melayu telah dirundingi dan persetujuan Raja-Raja telah diperolehi sebelum rayuan ditarik balik?,” soalnya.

Beliau berkata, jawapan daripada pihak KDN dan Perdana Menteri amat diperlukan bagi meredakan kegusaran dalam kalangan masyarakat Islam tempatan.

Semalam, Menteri Dalam Negeri, Datuk Seri Saifuddin Nasution Ismail berkata, beliau telah mengemukakan nota kepada Jemaah Menteri berhubung membuat keputusan untuk menarik balik rayuannya berhubung keputusan Mahkamah Tinggi yang membenarkan orang bukan Islam menggunakan kalimah Allah dan tiga perkataan lain untuk tujuan pembelajaran.

Beliau berkata, ia adalah pendirian yang diambil oleh kementerian dan beliau telah memaklumkan kepada Kabinet.

“Saya telah menyampaikan nota kepada kabinet beberapa bulan lalu. Nota memaklumkan kepada kabinet apa keputusan kementerian,” katanya pada Majlis Penerapan Nilai Nilai Murni & Sambutan Hari Raya Kementerian Dalam Negeri (KDN) pada Isnin.


RON97 turun 20 sen, kini RM3.35 seliter

BANGI, 26 Jamadilawal 1444H, Rabu – Harga runcit petrol RON97 turun 20 sen daripada RM3.55 kepada RM3.35 seliter, manakala harga RON95 dan diesel kekal masing-masing pada RM2.05 seliter dan RM2.15 seliter.

Kementerian Kewangan dalam kenyataan berkata, harga itu kekal berkuat kuasa dari tengah malam ini hingga 28 Disember depan.

Katanya, harga runcit produk petroleum secara mingguan itu mengikut formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel.

“…sungguhpun harga pasaran sebenar bagi kedua-dua produk meningkat melebihi harga paras siling yang ditetapkan,” katanya.

Bagaimanapun, MOF berkata, harga runcit petrol RON97 diturunkan selaras dengan pergerakan harga pasaran semasa.

Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Jangan mudah tertipu agenda ‘marketing’ Freemason

BANGI, 17 Rabiulawal 1443H, Ahad – Pihak berkuasa diingatkan supaya tidak ‘lurus bendul’, sebaliknya perlu lebih berhati-hati dengan strategi musuh.

Saranan disuarakan Prof Dr Zainur Rashid Zainuddin susulan tindakan pihak polis menerima sumbangan 5,000 pelindung muka daripada pertubuhan Freemason yang diwakili Persatuan Kebajikan Bintang Utara.

Terdahulu, Ketua Polis Perak, Datuk Mior Faridalathrash Wahid menegaskan, tidak menjadi sebarang masalah bagi polis menerima sumbangan pelindung muka daripada pertubuhan Freemason.

Menurutnya, tidak ada sebab untuk menghalang pertubuhan itu menghulurkan sumbangan kepada pihak polis dalam menjalankan tugasan harian.

Katanya, pihak polis mengalu-alukan sumbangan daripada sesiapa sahaja untuk bersama-sama mengekang penularan wabak COVID-19.

“Bagi sumbangan pelindung muka kepada polis tidak ada salahnya, bukan kita ikut fahaman dia (Freemason),” katanya.

Sehubungan itu, Dr Zainur Rashid berpandangan bahawa pegawai kerajaan dan terutamanya anggota keselamatan seperti pegawai PDRM perlu didedahkan dengan strategi musuh.

“Freemasons adalah terang-terang musuh kepada umat Islam di dunia antarabangsa dan kita tidak boleh tertipu dengan agenda ‘marketing’ mereka seolah-olah nak berbuat kebajikan, sedangnya bersamanya ada agenda jahat terhadap umat dan negara.

“Jangan ‘lurus bendul’! Musuh punyai strategi,” kata pemerhati politik itu menerusi satu kenyataan hari ini.

Sebelum ini laporan mengenai sumbangan mengundang pelbagai reaksi di media sosial.


Hospital di Gaza hanya mampu terima kes kecemasan

GAZA, 11 Rabiulakhir 1445H, Khamis – Hospital Semenanjung Gaza hanya menerima kes kecemasan di tengah-tengah kebimbangan kehabisan bekalan bahan api di seluruh wilayah terkepung itu.

Wakil di hospital utama di Khan Younis, Rushi Abu Alouf berkata, semua jabatan lain di hospital wilayah itu telah ditutup kecuali jabatan kecemasan.

Katanya, langkah itu bagi menjimatkan bahan api yang diperlukan untuk menghidupkan peralatan menyelamatkan nyawa seperti ventilator, inkubator neonatal dan mesin dialisis.

Sementara itu, Pengarah Hospital Al-Shifa, Dr Mohammed Abu Selmeya berkata, hospital kini berada dalam keadaan kritikal.

Semua kemudahan Pertubuhan Bangsa-Bangsa Bersatu (PBB) juga dipenuhi kira-kira 600,000 penduduk Palestin yang kehilangan tempat berlindung.

Terdahulu, Kementerian Kesihatan melaporkan lebih 700 penduduk Gaza syahid dalam serangan udara bagi tempoh dua hari berturut-turut.

Pengganas Israel menyasarkan pejuang Hamas, kediaman dan infrastruktur awam.

Wakil Pertubuhan Kesihatan Sedunia (WHO), Dr Richard Peeperkorn sebelum ini memberitahu BBC, hospital yang dibantu agensi PBB menjalankan penjana pada tahap minimum hanya untuk operasi menyelamatkan nyawa. – Agensi


Dong Jiao Zong gesa pembelajaran Jawi ditangguh segera

KUALA LUMPUR, 3 Rabiulakhir 1443H, Isnin – Pertubuhan radikal, Dong Jiao Zong dengan tidak semena-mena menggesa kerajaan menangguhkan segera pembelajaran tulisan Jawi dalam mata pelajaran Bahasa Melayu di sekolah jenis kebangsaan Cina (SJKC) dan Tamil (SJKT).

Pertubuhan itu menggesa agar kandungan pembelajaran mengenai kepelbagaian budaya dimasukkan dalam buku teks Bahasa Melayu di SJKC dan SJKT.

Katanya, syor itu dibuat agar tulisan daripada etnik lain juga dapat diperkenalkan di samping tulisan Jawi.

“Pendekatan ini akan membolehkan pelajar mengenali keunikan seni tulisan etnik lain.

“Ia bukan sahaja sesuai dengan kepelbagaian kaum di negara ini bahkan ia menyumbang kepada pengenalan dan pertukaran budaya,” katanya seperti dilapor akhbar berbahasa Cina, China Press, Jumaat (5 November).

Dalam kenyataannya, Dong Jiao Zong mendakwa pada bulan Julai tahun lalu, Menteri Pendidikan, Datuk Dr Mohd Radzi berkata, KPM akan menyemak secara menyeluruh pelaksanaan pembelajaran Jawi dalam mata pelajaran Bahasa Melayu di SJKC dan SJKT.

Dong Jiao Zong yang tidak berpuas hati dengan perkara itu mendakwa, masyarakat Cina dan India telah berkali-kali memohon agar pelaksanaan pembelajaran tersebut ditangguhkan.

Di samping itu, sebuah jawatankuasa pelbagai etnik telah ditubuhkan bagi merangka satu penyelesaian untuk isu ini yang selaras dengan keadaan kepelbagaian di Malaysia.

“Namun demikian, tiada sebarang semakan baru yang telah dibuat oleh KPM sehingga hari ini. Sebaliknya (KPM) telah mengabaikan saranan majoriti masyarakat Cina dan India dengan terus melaksanakan pengenalan tulisan Jawi dalam mata pelajaran Bahasa Melayu tahun 4 dan 5 di SJKC dan SJKT.

“Bahkan pelaksanaan ini akan diperluaskan lagi ke tahun 6 pada tahun hadapan. Dalam perkara ini, Dong Jiao Zong berasa amal kesal dan tidak berpuas hati,” katanya.

Dalam kenyataan tersebut juga, Dong Jiao Zong mendakwa hasil soal selidik yang melibatkan ibu bapa pelajar tahun 4 di SJKC dan SJKT, mendapati 98 peratus SJKC di seluruh negara tidak bersetuju dengan pelaksanaan ini.

“Dapat dilihat, pelaksanaan dan pengurusan KPM dalam hal ini tidak mendapat persetujuan semua pihak.

“Oleh itu, KPM mesti segera menangguhkan pelaksanaannya dan melakukan semakan secara menyeluruh. Bukannya terus melaksanakannya dan mengundang rasa tidak puas hati dan curiga rakyat,” katanya.


Jangan normalisasikan perbuatan haram!: Khutbah

BANGI, 27 Ramadan 1443H, Jumaat – Khutbah Jumaat Jabatan Kemajuan Islam Malaysia (Jakim) hari ini menegur klip video raya tular yang memaparkan beberapa lelaki bertindak menyerupai wanita.

Khutbah menegaskan bahawa tindakan itu bercanggah dengan nilai Islam dan hakikat Aidilfitri, sekali gus mengingatkan semua pihak supaya tidak menormalisasikan perbuatan yang haram.

Meskipun dalam keghairahan menyambut hari raya, umat Islam diingatkan untuk tidak mencemarinya dengan perkara maksiat dan mungkar.

“Haram tetap haram! Paling ditakutkan ialah mengundang laknat dari Rasulullah SAW.

“Cukup-cukuplah membuat publisiti murahan. Itu bukan akhlak Islam, itu bukan ajaran Islam,” kata khutbah.

Justeru, khatib mengajak umat Islam untuk bertaubat atas dosa dan kesilapan yang telah dilakukan.

“Usah dicemari keberkatan Ramadan dan kesucian Aidilfitri dengan perkara maksiat yang boleh mengundang kemurkaan Allah SWT.

“Sama-sama kita menegur dan mengambil iktibar mudah-mudahan kita semua dipelihara Allah SWT,” katanya.

Pada masa sama, khutbah turut mengingatkan umat Islam supaya segera menunaikan zakat fitrah dan tidak bertangguh untuk membayarnya.

“Ambillah peluang pada hari ini untuk pergi ke kaunter-kaunter zakat fitrah yang ada disediakan.

“Bagi warga kota yang akan pulang ke kampung halaman masing-masing untuk menyambut 1 Syawal, saya ingin berpesan agar menjaga keselamatan sepanjang berada di atas jalan raya, pandulah secara berhemah dan cermat serta bersabar agar kita semua selamat sepanjang perjalanan nanti,” katanya.


Polis tumpas sindiket judi warga Korea Selatan, babit taruhan RM87 juta

JOHOR BAHRU, 26 Syawal 1442H, Isnin – Polis menumpaskan satu sindiket perjudian dalam talian melibatkan warga Korea Selatan dengan penahanan 10 lelaki termasuk seorang warga tempatan dalam serbuan ke atas dua unit banglo di Iskandar Puteri pada Sabtu lepas.

Ketua Polis Johor Datuk Ayob Khan Mydin Pitchay berkata sindiket itu yang dipercayai telah menerima taruhan berjumlah RM87 juta sejak beroperasi dua tahun lalu, menyasarkan warga Korea Selatan di negara berkenaan.

Katanya ini kali pertama polis menumpaskan sindiket perjudian dalam talian membabitkan warga Korea Selatan di negeri itu dan mereka dipercayai menjadikan Malaysia sebagai pusat operasi atas faktor kos operasi yang murah dan jaringan Internet serta kawalan keselamatan yang baik.

“Hasil siasatan awal mendapati sindiket ini telah menipu kira-kira 1,500 mangsa sebulan melibatkan nilai taruhan harian judi sekurang-kurangnya RM1 juta,” katanya pada sidang media di sini hari ini.

Katanya siasatan mendapati kesemua transaksi kewangan dimasukkan ke akaun bank berpusat di Korea Selatan.

Mengulas lanjut, beliau berkata semua sembilan warga asing tersebut dipercayai berperanan sebagai operator operasi perjudian sementara rakyat tempatan itu pula bertindak sebagai ‘runner’ yang menjaga kebajikan sembilan warga Korea Selatan berkenaan.

Siasatan mendapati dua daripada warga Korea Selatan itu memasuki Malaysia pada Disember 2019, sementara selebihnya pada Februari tahun lepas, katanya.

Ayob Khan berkata lelaki tempatan itu pula didapati mempunyai dua rekod lampau di bawah Seksyen 39(A) Akta Dadah Berbahaya 1952.

Turut dirampas dalam dua serbuan pada 5 petang itu ialah enam set komputer, empat komputer riba, 13 buah telefon bimbit, lapan keping kad ATM, empat unit iPad serta wang tunai berjumlah RM36,168 dan 7,779,00 won.

Kesemua suspek berusia 29 hingga 66 tahun terbabit direman bermula semalam dengan sembilan warga asing itu direman selama 14 hari, sementara lelaki tempatan tersebut pula selama tiga hari bagi membantu siasatan menurut Seksyen 4 (1) (G) Akta Rumah Judi Terbuka 1953, Seksyen 15 (1) (C)Akta Imigresen 1959/63 serta Akta Pencegahan Penyakit Berjangkit (Langkah-Langkah Di Kawasan Tempatan Dijangkiti) 2021.

Mengulas perkembangan kes Geng Nicky, beliau berkata pihaknya sedang memperkemas kertas siasatan termasuk menunggu pernyata kewangan daripada beberapa bank.

“… ini kerana kes ini besar dan transaksi pula banyak melibatkan akaun-akaun personal, syarikat dan sebagainya jadi ia akan makan masa sedikit,” katanya.

Mengenai keberadaan suspek utama Nicky Liow Soon Hee, Ayob Khan berkata setakat ini tiada maklumat baharu diperoleh daripada Polis Antarabangsa (Interpol).

Pada 20 April lepas, Interpol dilaporkan telah mengeluarkan ‘notis merah’ terhadap Liow yang dipercayai dalang sindiket ‘Geng Nicky’ dan sehari selepas itu, ke atas pembantunya Niu Zhe, 31, warga China. – Bernama


Lantik ahli Dewan Negara dalam RCI Lembaga Tabung Haji

KUALA LUMPUR, 6 Zulhijjah 1442H, Jumaat – Kaukus Kesejahteraan Rakyat Dewan Negara mencadangkan Ahli Dewan Negara dilantik menyertai keanggotaan Suruhanjaya Siasatan Diraja (RCI) bagi menyiasat isu berbangkit mengenai pengurusan dan operasi Lembaga Tabung Haji (TH).

Pengerusinya Senator Datuk Razali Idris berkata penubuhan RCI itu diharap akan menaikkan semula reputasi syarikat konglomerat kewangan Islam utama di Malaysia dan global.

“Menerusi RCI kelak, TH dijangka memulihkan semula imej dan membina kembali identiti pengiktirafan dunia sebagai contoh pengurusan haji dan perkhidmatan kewangan Islam yang inovatif dalam kalangan negara Islam.

“Dalam hal ini, Kaukus Kesejahteraan Rakyat Dewan Negara yakin siasatan RCI kelak membolehkan TH yang mempunyai lebih 50 tahun pengalaman dalam deposit, perkhidmatan dan operasi haji serta pelaburan dana akan memberi pulangan kepercayaan yang diyakini kepada lebih 10 juta pendeposit,” katanya dalam kenyataan hari ini.

Razali yang juga Timbalan Presiden Majlis Senator Malaysia berkata pendeposit mempunyai hak mutlak menerusi RCI untuk mendapatkan kebenaran dan maklumat tepat berhubung tadbir urus, integriti dan operasi yang berlaku antara 2014 hingga 2020.

Sebelum ini kerajaan mengumumkan penubuhan RCI di bawah Akta Suruhanjaya Siasatan 1950 (Akta 119) bagi menyiasat isu-isu berbangkit mengenai TH susulan mesyuarat Jemaah Menteri pada 14 Julai lepas. – Bernama


Sesi luar biasa Menteri Luar OIC tumpu isu di Afghanistan

KUALA LUMPUR, 3 Jamadilawal 1443H, Rabu – Sesi Luar Biasa Majlis Menteri-menteri Luar Pertubuhan Kerjasama Islam (OIC) di Islamabad pada 19 Disember akan menumpukan isu kemanusiaan dan ekonomi Afghanistan selain mencari penyelesaian untuk krisis mendesak itu, kata Pesuruhjaya Tinggi Pakistan ke Malaysia Amna Baloch.

Beliau berkata rakyat Afghanistan kini dilaporkan menghadapi kekurangan makanan dan bekalan perubatan.

“Jadi tujuan utama mesyuarat itu bukan sahaja untuk ikrar bantuan tetapi juga merangka mekanisme bagi memastikan bantuan dapat benar-benar sampai kepada mereka yang memerlukan,” katanya pada taklimat media mengenai sesi itu di kediamannya, di sini.

Beliau berkata objektif pertemuan itu juga adalah untuk menyatakan solidariti dunia Islam terhadap rakyat Afghanistan, dan memastikan OIC sebagai suara kolektif umat Islam, memimpin ikrar bantuan kemanusiaan dan mewujudkan mekanisme sokongan.

Mesyuarat itu juga bertujuan menarik perhatian masyarakat antarabangsa terhadap tragedi kemanusiaan di Afghanistan yang berpotensi memburukkan lagi keselamatan dan mencetuskan ketidakstabilan serantau.

Keadaan itu juga katanya boleh membawa kepada kemungkinan penghijrahan besar-besaran pelarian.

“Adalah penting bagi masyarakat antarabangsa untuk terus terlibat dengan kerajaan Afghanistan sekarang…bukan mengasingkan mereka, kerana mereka yang berkuasa hari ini,” katanya.

Pakistan menerima kira-kira empat juta pelarian Afghanistan susulan pencerobohan Soviet ke atas negara yang dilanda perang itu pada Disember 1979.

Menyifatkan sesi itu sebagai “satu langkah tepat”, Amna berkata selain 57 negara anggota OIC, Pakistan turut mengundang rakan antarabangsa lain, termasuk Pertubuhan Bangsa-Bangsa Bersatu (PBB) dan anggota tetap Majlis Keselamatan PBB, iaitu Amerika Syarikat, Rusia, China, Britain dan Perancis.

“Sejak 15 Ogos tahun ini, Pakistan telah cuba meningkatkan hubungan diplomatik. Perdana Menteri kita (Imran Khan) telah menghubungi pemimpin dunia. Mesej kami kepada masyarakat antarabangsa adalah untuk terus terlibat secara konstruktif dan mencari jalan untuk meringankan penderitaan rakyat Afghanistan.

“Pakistan telah menekankan perlunya langkah untuk mengurangkan sekatan kewangan dan perbankan supaya bantuan kemanusiaan dapat disalurkan dengan lebih berkesan,” kata Amna.

Afghanistan yang sangat bergantung kepada bantuan asing, bergelut dengan krisis selepas Taliban mengambil alih pentadbiran pada 15 Ogos dan pembekuan berbilion dolar rizab bank pusat Afghanistan di luar negara.

Amna berkata Islamabad terus memberikan pelbagai bantuan kemanusiaan kepada Afghanistan dan “objektif kami untuk Afghanistan yang aman, stabil, bersatu dan makmur sekali gus dapat menyumbang kepada keamanan serantau, integrasi ekonomi dan perhubungan”.

Arab Saudi, selaku Pengerusi Sidang Kemuncak OIC telah mengumumkan inisiatif untuk mengadakan satu sesi khas bagi membincangkan situasi di Afghanistan.

Pakistan menyambut baik inisiatif itu dan menawarkan untuk menjadi tuan rumah seperti diumumkan Menteri Luar Shah Mahmood Qureshi pada 4 Disember.

Amna berkata sesi luar biasa pertama menteri-menteri luar OIC yang diadakan di Islamabad pada Januari 1980 juga membincangkan situasi di Afghanistan. – Bernama


Penganjur, peserta himpunan ‘kerajaan gagal’ akan dikompaun

KUALA LUMPUR, 7 Zulhijjah 1442H, Sabtu – Polis akan memanggil tiga individu disyaki penganjur dan peserta perhimpunan ‘kerajaan gagal’, yang diadakan di padang Dataran Merdeka di sini, hari ini bagi dikenakan tindakan kompaun dalam masa terdekat.

Ketua Polis Daerah Dang Wang ACP Mohamad Zainal Abdullah berkata, tindakan kompaun tersebut akan dikenakan kerana kesalahan pelanggaran Perkara 10 Peraturan-Peraturan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021, iaitu larangan berhimpun.

Menurutnya, seramai 20 individu dikesan berkumpul di padang Dataran Merdeka dengan membawa bendera hitam dan sepanduk, kira-kira 2.55 petang.

“Kumpulan ini diketuai oleh Sekretariat Solidariti Rakyat (SSR), yang merupakan gabungan parti politik iaitu Parti Ikatan Demokratik Malaysia (Muda), Parti Pejuang Tanah Air (Pejuang), Parti Amanah Negara dan Parti Keadilan Rakyat.

“Mereka telah bersurai dan beredar sepenuhnya pada 3.10 petang,” katanya dalam kenyataan hari ini.

Beliau berkata siasatan turut dijalankan mengikut Seksyen 9(5) Akta Perhimpunan Aman 2012 kerana berhimpun tanpa notis. – Bernama


Sistem barter selamatkan rakyat Lubnan depani krisis kebuluran

BEIRUT, 16 Zulkaedah 1441H, Rabu – Sistem barter di laman sosial Facebook menjadi pilihan terakhir bagi sebilangan rakyat Lubnan untuk meneruskan kehidupan, ekoran kemerosotan nilai mata wang dan harga barang melambung tinggi tahun ini.

Middle East Monitor melaporkan, terdapat wanita Lubnan yang meminta gula, susu dan sabun sebagai ganti kepada pakaian kanak-kanak.

Seorang lagi sanggup menukarkan peralatan gimnasiumnya untuk mendapatkan makanan dalam tin.

Sementara, seorang tukang jahit berusia 65 tahun kini terpaksa menukar perkhidmatan menjahitnya dengan makanan, kerana pelanggannya tidak lagi mampu membayar.

“Ini adalah peluang bagi orang yang memerlukan dan tidak dapat membeli…Anda tidak boleh terus meminta pertolongan,” kata Siham, seorang ibu berusia 27 tahun yang menawarkan mesin pembersih botol susu sebagai ganti kepada makanan.

Semakin ramai penduduk Lubnan terpaksa beralih kepada badan amal atau inisiatif swasta untuk bertahan, ketika negara itu menghadapi krisis pada tahap yang belum pernah terjadi sebelumnya.

Kejatuhan mata wang, yang menghapuskan hampir 80 peratus nilainya telah menjerumuskan banyak keluarga ke kancah kemiskinan

Bagaimanapun, negara yang tinggi hutangnya itu tidak banyak membantu.

Kumpulan Facebook, Hassan Hasna ‘Lebanon barters’ telah memperoleh lebih daripada 16,000 ahli dalam masa lebih kurang sebulan, dengan ahlinya bergantung kepadanya untuk mendapatkan makanan atau ubat-ubatan yang mereka tidak lagi perolehi.

“Sekumpulan rakan saya dan saya dapat menolong beberapa keluarga sekitar Krismas tahun lalu tetapi sekarang kami tidak dapat bekalan yang mencukupi untuk disumbangkan,” katanya.

Lubnan sangat bergantung pada barangan import yang harganya melambung tinggi. Pemerintah juga telah menaikkan harga roti bersubsidi, mencetuskan protes bulan ini.

Laporan Program Makanan Sedunia pada bulan Jun mendapati, 50 peratus rakyat Lubnan bimbang mereka tidak mencukupi makanan.

“Sebilangan orang menganggap barter sebagai perkara yang teruk, mereka berkata demikian untuk menjelaskan betapa putus asanya kita. Tetapi saya tidak melihatnya seperti itu.

“Kami mengalami waktu yang sukar tetapi kita tidak akan meminta bantuan,” kata Hasna.

Pemerintah Lubnan menganggarkan, 75 peratus penduduknya pada masa ini sangat memerlukan bantuan.

Menurut Human Rights Watch, berjuta-juta penduduk berisiko kelaparan jika pemerintah tidak membuat rancangan yang kuat untuk mengurangkan kemiskinan.

Dengan Lubnan menjadi negara ketiga yang paling tinggi berhutang di dunia, rakyatnya terpaksa berjuang untuk bertahan dalam keadaan yang teruk disebabkan oleh rasuah politik dan salah urus ekonomi. – Agensi


HFMD: 12 premis ditutup di Melaka

MELAKA, 17 Syawal 1443H, Rabu – Sebanyak 12 premis berkaitan jagaan kanak-kanak terpaksa ditutup selepas Melaka mencatatkan 1,378 kes penyakit tangan, kaki dan mulut (HFMD) setakat 14 Mei lepas.

Exco Kesihatan dan Antidadah negeri Dr Muhamad Akmal Saleh berkata, peningkatan semula bilangan kes HFMD yang dilaporkan adalah selepas cuti Aidilfitri yang berlaku atas faktor pergerakan dan taska, tadika serta pusat penjagaan telah beroperasi semula.

“Terdapat peningkatan 1,322 kes atau 24.6 kali ganda berbanding tempoh yang sama tahun lepas iaitu 56 kes, dengan 95.5 peratus kes adalah kalangan berumur 0 hingga enam tahun.

“Untuk itu, sebanyak 12 premis merangkumi tadika, taska dan pusat penjagaan kanak-kanak telah diarahkan tutup di bawah Akta Pencegahan dan Pengawalan Penyakit Berjangkit 1988 kerana berlaku wabak HFMD di premis tersebut,” katanya dalam kenyataan, hari ini.

Katanya sebanyak lapan kes HFMD dilaporkan dimasukkan ke wad pada Minggu Epidemiologi 19 (ME19) iaitu 8 Mei hingga 14 Mei 2022, peningkatan enam kes berbanding minggu sebelumnya iaitu dua kes. — LAGI

“Secara keseluruhan, jumlah kemasukan ke wad kanak-kanak atau perubatan adalah 67 kes dan majoriti kes (91.4 peratus) dirawat sebagai pesakit luar. Tiada kematian dilaporkan setakat ini,” katanya.

Mengikut pecahan daerah pula, Dr Muhamad Akmal menjelaskan daerah Melaka Tengah mencatat 124 kes, peningkatan sebanyak 69 kes (125.4 peratus) berbanding minggu sebelumnya iaitu 55 kes.

“Sementara di Alor Gajah dan Jasin, masing-masing melaporkan 162 kes dan 115 kes. Kedua-dua daerah ini meningkat 100 peratus berbanding sebelum ini yang tiada kes,” katanya.

Dr Muhamad Akmal turut menjelaskan setakat 14 Mei juga, terdapat tiga kluster HFMD dilaporkan, menjadikan jumlah keseluruhan 16 kluster wabak dengan daerah Jasin mencatat bilangan tertinggi iaitu 11 (68.8 peratus) diikuti empat di Melaka Tengah (25 peratus) dan Alor Gajah satu (6.2 peratus).

“Tadika, taska dan pusat jagaan merupakan premis tertinggi berlaku HFMD iaitu 12 kluster (75 peratus),” katanya.

Bagi mengekang penularan wabak, pemeriksaan dan pemantauan oleh Jabatan Kesihatan Negeri dan Pejabat Kesihatan Daerah akan dilakukan ke atas persekitaran berisiko seperti taska, tadika dan pusat jagaan kanak-kanak.

Dr Muhamad Akmal berkata 30 premis telah diperiksa setakat ini manakala taklimat serta Town Hall melibatkan 900 premis berkaitan pusat penjagaan kanak-kanak kerajaan dan swasta, guru dan pengusaha akan diadakan dalam empat sesi.

“Ibu bapa juga dinasihatkan tidak membawa anak-anak yang mempunyai gejala penyakit tersebut ke tempat awam, tadika, taska atau pusat asuhan untuk mengelak ia menular.

“Paling utama, sentiasa amalkan kebersihan premis dengan memastikan peralatan yang digunakan kanak-kanak seperti sudu, pinggan, meja dan alatan permainan sentiasa dibersihkan dan dinyahkuman,” katanya.  – Bernama